Зулхумор Мирзаева. «Мувозанат» Америкада | Улуғбек Ҳамдам расмий саҳифаси\nБир устозим «ўқиш жараёнида онгингда туғилган ҳар қандай ижобий ёки салбий фикрдан, муносабатдан мамнун бўл. Чунки сени қўзғатишга, онгингни уйғотишга хизмат қилган асар ёмон асар эмас, деган бир гапни айтган эди. Шундан келиб чиқилса, «Мувозанат» адабий жараёнда ўзига хос баҳс мунозаларга сабаб бўлган ва бўлаётган романлар сирасига киради. Назаримда, донишманд Вольтернинг «агар одамлар бирор мавзу ҳақида узоқ баҳслашсалар, демак, бу баҳс мавзуси ўзларига ҳали унча равшан эмаслигини кўрсатади» деган фикри юқоридагиларга уйғун жаранглайди.\n«Мувозанат»нинг Америкадаги мухлиси Ричал Наррид тадқиқотига муносабат билдириш мақсадида асарни яна бир бор ўқиб чиқиш зарурати туғилди. Натижада, романда тасвирланган ҳар қандай воқелик фақат ташқи хусусият, ягона аломат билангина боғлиқ эмаслиги; тоталитар тузум ва ўтиш давридаги оғир турмуш воқеаларини бадиий ўзлаштириш, уларни замондошларнинг ички дунёси, руҳий олами орқали атрофлича тафтиш этишда кенг имкониятли рамзий образлардан фойдаланишнинг ўзига хос усуллари; жой номлари, танланган исмлар қаҳрамонларнинг ички ва ташқи конфликтларида чуқур мажозий маъно касб этганлиги; энг муҳими, Олам мувозанатининг асоси, унинг меъёрини таъминлаш вазифаси юкланган улуғ инсонлар қисмати чуқур бадиий — фалсафий мазмунда ифодаланганлиги маълум бўлди. Очиғи, асарнинг бу хусусиятларини уни илк бор ўқиганимда илғай олмагандим.\nКолумбия университетида фаолият кўрсатаётган Ричал Нарри замонавий ўзбек адабиётининг Америкадаги мухлиси ва тадқиқотчиларидан бири. У кўп йиллардан бери ҳозирги адабий жараён билан шуғулланиб, бу борада бир нечта мақолалар эълон қилган. Унинг 2008 йил «Талабалар дунёси» журналида «Ўзбек модерн шеърияти» номли мақоласи ўзбек тилида нашр этилган.\nАмерикалик олима ва унинг касбдошларини «Мувозанат» романи ҳам бефарқ қолдирмади. Маълум бўлишича, асар «Марказий Осиёни ўрганиш бўлими» барча профессор ўқитувчилари, америкалик ўзбеклар томонидан катта қизиқиш билан ўқилган ва кафедрада унга бағишланган кенг кўламли семинарлар ташкил этилган.\nТадқиқотчи романнинг бошқа асарлардан фарқи ва қийматини уч муҳим омил билан изоҳлайди: «Замонавий тилшунослик оқимида ёзилган бу асардаги ўзига хос биринчи фактор асар қаҳрамонларининг характерларига хос муомила услуби; иккинчиси, миллат сифатида ўз-ўзини англаш йўлининг миллий характер муштараклигида акс эттирилиши, учинчиси, китобхоннинг кўнгил эҳтиёжи сифатида етилган мавзунинг жасорат билан акс эттирилиши натижасида нафақат кичик, балки катта доирадаги (хорижлик) мухлисларга эга бўлганлиги.\nЧиндан ҳам асардаги талай образлар — Юсуф, Саид, Миразиз, Заҳро, Амирларнинг фожиавий ҳолатлари, уларнинг зоҳирий ва ботиний нутқлари китобхон руҳий оламига таъсир ўтказади. Ҳар бир қаҳрамоннинг муомала услуби уларнинг характер мантиғи, психологик ҳолати ва дунёқарашига мос тасвир этилади. Ижодкор турмуш воқеаларини образларнинг руҳий ҳолатлари орқали умумлаштириб беришнинг ўзига хос йўлларини кашф этади.\nРичал Наррид Улуғбек Ҳамдамнинг тилдан фойдаланишдаги қобилиятини қуйидагича баҳолайди: «Ёзувчининг романда Тошкент шаҳри диалекти, рус, руслашган ва меъёрий ўзбек тилини баланслаштиришдаги маҳорати унинг ўткир лингвистик стратегияга эга эканлигини намойиш қилган. Туркий неологизмлар, тил қатламларидан фойдаланиш санъати, чуқур таҳлиллар замонавий ўзбек ҳаётини ёдга солади. Романнинг ўзигача ёзилган асарлардан яна бир фарқли жиҳати, — давом этади Ричал хоним, унинг кенг эпик имкониятларга эга эканлигида кўринади. Унда жамиятнинг турфа қатламларига хос, мустақиллик даврида моддий ва маънавий изланишларда ўз ҳақ-ҳуқуқларини ҳимоя қилишга отланган турли характерлар тасвирланади.»\nДарҳақиқат, воқеликни реалистик тасвирлашнинг бирламчи шарти -жамиятдаги барча табақага мансуб вакилларнинг бир асар майдонида муваффақиятли равишда акс эттириш билан ҳам изоҳланади. Асардаги бу жиҳатни Америка ўзбекшуноси ҳам тўғри баҳолаган.\nХорижлик олимларнинг ўзбек адабиётини тадқиқ этишдаги асар сарлавҳаси билан боғлиқ айрича кузатишлари Ричал Нарриднинг «Мувозанат» романига бағишланган изланишида ҳам кўзга ташланади. Тадқиқотчи романга танланган мавзуни («Мувозанат-equilibirium») интенсив, шиддатли, таъсирли (ёки таъсирчан) (intence) ва ниҳоятда кучли (terryfying) деб эътироф этади. Олиманинг юқоридаги хулосасини адабиётшунос олимлар Матёқуб Қўшжонов ва Дилмурод Қуронов фикрларининг мантиқий давоми сифатида баҳолаш мумкин бўлади.\n«Мувозанат» да иккита йирик фалсафа мавжуд. Мувозанатда қолиш ҳам, мувозанатдан чиқиш ҳам инсоннинг фожиаси. Ана шу фожиалар қаҳрамонларнинг ички ва ташқи конфликтлари асосида тафтиш этилади. Демак, ҳамма гап асарнинг сарлавҳаси («Мувозанат») дан бошланади.\nРичал Наррид асардаги шиддаткор реализмнинг ундаги реалистик ифодалар имкониятларини кенг- кўламли қилиб тасвирланиши билан боғлаб, романнинг бу жиҳатини ҳам ижобий баҳолайди.\nАсардаги воқеаларнинг, жумладан Эна (Юсуфнинг энаси) образининг реал тасвири ўзбекшунос олима фикрларини далиллайди. Ушбу персонажда кексаларга хос хусусиятлар, уларнинг ёш болалардек бўлиб қолиши («оч қоляпман болам», «… ҳар келганингда шунақа қанд опкелгин. Булар менга беришмайди,- деди даб-дурустдан эна қандларни тўшаги тагига яшириб» Б.21) ишонарли таъсирчан ифодаланган. Эна тасвирида (энанинг болаликка қайтишида) ҳаётнинг қайтиш фалсафаси мужассам.\nЎзбекшунос романнинг бошқа ижобий сифатларини белгиловчи қатор, иккиламчи ҳолатлар ҳақида тўхталиб, уларни мисоллар билан изоҳлашга ҳаракат қилади.\nАйни дамда олиманинг «Мувозанат»га бағишланган тадқиқотидаги объектив хулосаларни қадрлаш баробарида унинг айрим субъектив даъволарга муносабат билдиришни лозим топдик.\nАсарнинг 54 — бобида Абдулланинг ўлим тасвири ифодаланган. Гўдакнинг фожиали ўлимини Ричал хоним Юсуфнинг шифокор буюрган дориларга пул тополмаганлиги билан изоҳлайди. «Юсуф Тошкетга ярим кечада, дарғазаб ҳолатда етиб келса ҳам, ўғли учун шифокор кўрсатмасидаги дориларни олишга пул топа олмади, натижада Абдулла ҳалок бўлди. Ўғлининг ўлими Юсуф ва Заҳро муносабатларига якун ясади. (ёки халақит берди)»\nЛекин асарда Юсуфнинг жигарбанди дорига пул тополмаслиги натижасида эмас, балки минг машаққат билан олиб келинган дориларнинг вақтида берилмаганлиги оқибатида ҳаётдан бевақт кўз юмади. Шунингдек, Абдулланинг ўлими Юсуф ва Заҳро муносабатларига эмас, балки Юсуф ва Ойгул ўртасидаги риштанинг узилишига сабаб бўлади.\nЭътибор бериб қаралса, муаллиф ва тадқиқотчи талқинидаги тафовутлар бир-бирига бутунлай зид қарашларни юзага келтирадики, улар устида чуқур ва атрофлича мулоҳаза юритиш лозим бўлади. Ўзбек адиблари ижодини таҳлил этаётган чет эллик тадқиқотчиларимиз масалага объектив баҳо берсалар, ўз тасаввурларидаги «ҳақиқатлар» тўғрисида эмас, балки асарда акс этган бадиий ҳақиқат мантиғи ҳақида фикр юритсалар мақсадга мувофиқ бўларди, дегинг келади.\nЯна Америка ўзбекшуноси «Мувозанат» да мажозий маъно касб этган ўринларни кўрмайди. Унингча, асар шу жиҳати билан ҳам бошқа анъанавий асарлардан фарқ қилади. Лекин бизнинг кузатишларимиз юқоридаги фикрни тамоман инкор қилади:\nАсардаги Улуғтоғ — метафора. Унда чуқур рамзий маъно яширинган.\nЮсуфнинг болалигидан Улуғтоққа интилиши инсоннинг ҳар доим улуғликка талпинишининг рамзий ифодаси. Аммо қаҳрамон унга етолмайди. Бу — мангу йўл.\nИнсон яралибдики тақдир унга «танлаш» имконини таклиф қилади. Романда ҳам Юсуф ана шундай танлов – икки йўл бошидан чиқиб қолаверади: аслида бу инсон умри синовлари, мувозанатда қолиш ва уни йўқотишнинг бошланғич нуқтаси, ҳаёт фалсафасининг асосий моҳиятидир.\nҚийшайиб қолган деворга тиргович қўяётган Содиқ ҳолатини эсланг: «Содиқнинг усти боши, ҳатто юз-кўзлари, бошидаги эски, бир қулоғи ипсиз шалпайиб турган телпагигача лойга ботган…» Шу ўриндаги манзаранинг ўзи рамзий чизилган. «Қолганиям бузиб ташлаб, янгитдан кўтармасанг бўлмайди». Юсуф тилидан айтилган биргина шу жумлада узоқ йиллар чуқур томир отган, эндиликка келиб эса анави эски девордай нурай бошлаган Советлар ҳокимиятини илдиз — илдизи билан йўқотиб, мустаҳкам янги тузум қуриш лозимлигига ишора бор.\nАгар эътибор бериб қаралса, ёзувчи кўзлаган мақсад асарда яхлит тарзда акс эттирилган. Муаллиф ижтимоий — иқтисодий ва маиший муаммоларнинг бадиий инъикосини ҳар бир кичик эпизод тасвирида ҳам романнинг умумий ғоясига уйғун рамзий образлар билан узвий боғлиқликда китобхон ёдига солиб туради.\nОбразларга танланган исмларда ҳам мажозий маъно мавжуд. Ҳалима ая — кўнгилчан, юмшоқ, кек сақлмайдиган аёл, ҳалимлик рамзи; Одил ака – ҳар қандай вазиятда тўғри фикрлайди ва одил хукм чиқарадиган оила бошлиғи — Одил хукмронлик тимсоли. Амир – ўз тушунчасидаги динга муккасидан кетган бузуқ эътиқод рамзи.\nЖиддий бадиий асарни бадиий тасвир воситаларсиз, сўзларнинг тагмаъноларисиз, мажозий образларсиз тасаввур қилиб бўлмайди ва муаллифнинг ҳаёт воқеаларини бадиий акс эттиришдаги индивидуаллиги айнан юқоридаги тасвир ифодаларнинг ўзига хос йўлларини кашф этилиши билан белгиланади. Ғарб олимларининг айрим ҳолатларда ўзбек адабиётидаги жузъий сўзларни чуқур англай, рамзий маъно касб этган ифодаларни тўлалигича идрок қила олмаслигини шарқ ва ғарб ўртасидаги турфа мушоҳада шакли билан ҳам изоҳлаш мумкин.\nРичал Наррид «Юсуфнинг институтга қайтиши билан роман оптимистик руҳда якунланса-да, бу қайтиш жамиятни ахлоқий емирилишга олиб келган турғунлик ва жаҳолатга етарлича жавоб бўлмайди» деган фикрни айтади.\nАмерикалик тадқиқотчининг ушбу кескин хулосаси, менинг назаримда, муаллифнинг ғоявий — бадиий мақсадига уйғун эмас. Чунки, шарқ ва ғарб ўртасидаги турфа мушоҳада тамойиллари, ўртадаги узоқ масофа ва шунингдек, ғарбча тафаккур тарзи, қолаверса, бадиий асарни муайян мақсаддан келиб чиқиб таҳлил қилишга уриниш олимага роман моҳиятига чуқур кириб бориш имконини бермаган.\nУмуман, айрим хорижлик, ўзбек адабиёти билан боғлиқ тадқиқотлар олиб бораётган олимлар изланишларидаги баъзи субъективлик ва заиф нуқталарнинг асосий сабаби олдиндан белгиланган концепция этагини маҳкам тутиб олишлари оқибатидир.\nАсардаги бош образ — Юсуфнинг ўз иш ўрнига қайтиши билан муаллиф ҳаётнинг жиддий, ижтимоий-фалсафий ғоясини илгари сурган. Олам мувозанатининг бузилишига йўл қўймайдиган, дунёда уйғунликни тутиб туришга қодир улуғ инсонлар Юсуф тимолида гавдалантирилган. Айнан Юсуфнинг ўз ўрнига қайтиши дунё мувозанатига бўлган ишончга бир ишора. Нега Миразим Юсуфни кўрса таскин топади, Заҳро Юсуфдан куч олади, Саид Юсуфга зимдан талпиниб яшайди? Аслида, ҳар бир инсон юсуфлар туфайли қоим бўлган мувозанатга муҳтож. Юсуф каби инсонлар бор экан, олам мувозанати йўқолмайди, у ўз ўқи атрофида айланаверади.\nДемак, бош образнинг қайтишини фақат ёзувчи яшаётган юрт, уни шакллантирган диёр ёки уни севган миллатга дахлдор ижтимоий-маиший муаммоларга боғлиқ ҳолда таҳлил этиш маҳдуд ва примитив (оддий) мантиққа ососланишдир. Чунки Юсуф аслида инсоният, олам мувозанатини ушлаб турган фаришта қиёфасидаги одам, рамзий маънода дунёни ушлаб турган Мувозанат тимсоли.\nАлбатта, асарнинг ўзига яраша камчиликлари ҳам бор. Чунончи, менга Юсуфнинг мардикорликка чиқиши ёки ошхонадан овқат ўғирлаш пайтидаги ҳолатларида мантиқ меъёри бузилгандек туюлади.\nХулоса ўрнида айтиш мумкинки, ўзбек асарларининг Америкада ҳам қизиқиб ўқилаётгани, улар ҳақида салмоқли илмий тадқиқотлар олиб борилаётгани эътиборга лойиқ ҳодисадир.\nХусусан, Америка олимасининг «Мувозанат» романи таҳлилига бағишланган тадқиқоти (айрим субъектив назарларидан қатъий назар) асарнинг ўзбек адабий танқиди эътибор қилмаган жиҳатларини кашф қилиши билан ҳам эътиборли. Қолаверса, бундай илмий ишлар ўзбек романларининг халқаро миқёсда тарғиб қилинишида муҳим аҳамият касб этишини алоҳида қайд этиш жоиз.\nТил ва адабиёт институти докторанти\n← Н. Владимирова, Г. Гарипова. «В поисках утраченного рая…»\tУнутилган най навоси (туш-ҳикоя) →


ЎзА - Ким депутат бўлгани маъқул?\nОлий Мажлис Қонунчилик палатаси депутати Акмал Умрзоқовнинг Facebookʼдаги саҳифасида эълон қилинган депутатликка номзодини қўймоқчи бўлган блогерлар ҳақидаги фикрлари бугун ижтимоий тармоқларда кўп муҳокама қилинган мавзулардан бири бўлди.\nШу боис Олий Мажлис Қонунчилик палатасида 10 йил фаолият юритган собиқ депутат, журналист ва юрист сифатида мазкур масала юзасидан айрим фикрларим билан ўртоқлашишни лозим топдим.\nМаълумки, Ўзбекистон парламенти – Олий Мажлис олий давлат вакиллик, қонун чиқарувчи орган бўлиб, унинг қуйи – Қонунчилик палатасига жорий йилда бўлиб ўтадиган сайловларда 150 нафар депутатларининг барчаси ҳудудий, бир мандатли сайлов округлари бўйича кўп партиялилик асосида, умумий, тенг ва тўғридан тўғри сайлов ҳуқуқи асосида яширин овоз бериш йўли билан сайланадилар. Бу ҳуқуққа 25 ёшга тўлган ҳамда камида 5 йил Ўзбекистон Республикаси ҳудудида муқим яшаётган фуқаролар эгаки, буни эслашдан мақсад, Қонунчилик палатаси кенг, кўп қиррали ваколатларга эга. Яъни қонунчилик, давлат бошқарувининг муҳим масалаларини кўриб чиқишда ва ҳал этишда иштирок этади, давлат бюджетини тасдиқлайди, парламент назоратини амалга оширади ҳамда қатор давлат органларини шакллантиришда қатнашади.\n2009 йили депутатлик ваколатимиз тугашига саноқли ойлар қолганда таниқли фермер-депутатдан “Сайловга номзодингизни қўясизми” деб сўрадим. Туманида катта обрў-эътиборга эга, кучли партиянинг фаол аъзоси ва кўп тармоқли фермер хўжалигига раҳбарлик қилган бу инсон сайловда иштирок этса, албатта, ютиб чиқишига ишонардим. Аммо унинг кутилмаган жавобидан ҳанузгача ҳайратланаман: “Ҳар ким қўлидан келган ишини қилгани маъқул, деди у қатъий оҳангда. Мана, 5 йил бирга ишладик. Ёшим олтмишга етган бўлса-да, кўп нарсани ўргандим. Аммо шу даврда парламент ҳам, фермер хўжалиги ҳам менинг мисолимда кўп нарса йўқотди. Депутатларнинг 5 йиллик фаолияти ҳақидаги статистик маълумот билан танишиб чиқдим. Мана, сиз 4 та қонун лойиҳасини муҳокамага олиб чиқибсиз, 30 та таклифларингиз қонунларни қабул қилишда инобатга олинибди. Бу зўр эмас, аммо ёмонмас. Аммо менда бу кўрсаткичлар “ноль” турибди. Албатта, бунда етарлича юридик маълумотга эга бўлмаганим, қонунчилик техникасидан хабардор эмаслигим ва ҳоказо сабаблар бор. Энди тасаввур қилинг: агар фермер хўжалигимда бўлганимда, қанча ишларни амалга оширган, давлатимизга, халқимизга қанча нафим теккан бўларди?” Бу мард, олижаноб инсонга ҳурматим беҳад ошди.\nТаъкидлаш жоизки, Олий Мажлис Қонунчилик палатасининг иши депутатларининг профессионал, доимий фаолиятига асосланади. Бошқача айтганда, Қонунчилик палатаси фаолиятининг ташкилий шакли унинг, қоида тариқасида, ҳафтасига уч марта ўтказиладиган мажлисларидир. Яъни Қонунчилик палатаси депутатлиги бу касб: ҳар куни эрталаб ишга келасан ва қўмитада, фракцияда, ишчи гуруҳларда қонун лойиҳаси устида ишлайсан, ишлайверасан. Аксарият ҳолларда биргина норма устида ҳафталаб, ойлаб ишлашингга тўғри келади. Яна ҳафталаб, ойлаб Қонунчилик палатаси сессияларида моддама-модда муҳокамалар чиғириғидан ўтказилади. Қонунчилик палатасига киритилган қонун лойиҳаси матни билан 3 ўқишда муҳокамалардан ўтиб, қабул қилинган қонун матнини солиштириб кўрсангиз фикримнинг тасдиғи, депутатлар фаолиятининг самараси яққол намоён бўлади.\nХўш, энди айтинг-чи, сизнингча, Қонунчилик палатасига кимлар депутат бўлгани маъқул? Айрим хорижий давлатлар парламентларига полулистлар ва шоуменларнинг ўтиб қолиши қандай оқибатларга олиб келганидан хабарингиз бордир? Бундан кимга наф: халққами, давлатгами?\nБугун янгиланаётган Ўзбекистон шароитида, кенг кўламда амалга оширилаётган ижтимоий-сиёсий ислоҳотлар жараёнида энг фаол қатлам бу –блогерлардир. Шу боис ҳам Давлат раҳбари уларга катта ишонч билдиряпти. Яқинда кўҳна Самарқанд шаҳрида ўтказилган “Шарқ тароналари” фестивали доирасида Президентимизнинг айнан блогерлар билан учрашгани ва уларни доим қўллаб-қувватланишини таъкидлагани бежиз эмас.\nЭнди ўзингиз айтинг-чи, жамият тараққиёти учун шунчалик аҳамиятли ва муҳим фаолиятни амалга ошираётган блогерлар парламентда қонун ижодкорлигидан кўра, айни йўналишдаги фаолият юритиши фойдалироқ эмасми? Айниқса, бугунги шаффофлашаётган жамият, янгиланаётган Ўзбекистон учун.


Пикет жойидан жиннихонагача бир қадам\n28 январ 2021, Тошкент вақти: 04:33\nТўлқин Хабарларга қараганда, 3 ноябрь куни Ўзбекистон Республикаси Вазирлар Маҳкамаси олдида уюштирилган норозилик акцияси иштирокчиларидан бири Вартан Вартанян мажбурий равишда 1-республика руҳий касалликлар шифохонасига ётқизилган.\nУшбу акцияда иштирок этганларнинг айтишича, В.Вартанян саратон касаллиги оқибатида тўшакка михланиб қолган турмуш ўртоғига етарли даражада тиббий ёрдам кўрсатилмаётганидан норозилик билдирган. Иштирокчилар Вазирлар Маҳкамасида қабул қилинган. В.Вартанянни эса Соғлиқни сақлаш вазирлиги мутасаддиси Бакунин қабул қилган. Қабул чоғида: “Хотинингни кўришга психиатр келди”, деган баҳона билан уни уйига чақириб олишган.\nИнсон ҳуқуқлари ҳимоячиси Ольга Краснованинг айтишича, уйига келгандан сўнг В.Вартанян қўли кишанланиб, руҳий касалликлар шифохонасига олиб кетилган. Уни олиб кетганлардан бири бири ўзини Яккасарой тумани жиноят-қидирув бўлими ходими Абдуқодиров деб таништирган. Шифохона ходимлари “Озодлик” мухбирига бу ерга шундай касал олиб келинганини тасдиқлади.\nО.Краснованинг сўзларига қараганда, шифохонада В.Вартанянга нисбатан турли тазйиқлар ўтказилган. Жумладан, ҳеч қандай ташхис қўйилмасдан туриб, мажбурий равишда игна санчишга ҳаракат қилинган.\nХабарларга қараганда, В.Вартанян турли маиший талаблар билан норозилик чиқишларида доимий равишда иштирок этиб келган. У бу чиқишларда амалдорларни, хусусан, соғлиқни сақлаш соҳаси мутасаддиларини танқид қилган.\nО.Краснованинг айтишича, В.Вартанян мамлакатда касалликларни эмлаш учун ажратилаётган маблағлар ўзлаштирилиб юборилаётганидан норозилик билдириб келган.


Футболимизни безаётганлар. Ўзбекистон чемпионатининг энг зўр футболчилари\n14 июнь, 2020, 00:05\nТеглар:Жалолиддин Машарипов | Игорь Сергеев | Игорь Голбан | Темурхўжа Абдухолиқов | Драган Черан\nУлар чемпионат юлдузлари\nCoca-Cola Суперлига ўйинлари бошланишига бир неча кун қолди. Мамлакатимиз футбол мухлислари уч ойлик танаффусдан кейин бу йилги чемпионат ўйинларининг қайта бошланишини интиқлик билан кутмоқда.\nSports.uz сайти Coca-Cola Суперлига ўйинлари олдидан чемпионатимизда тўп сураётган энг қиммат футболчилар ҳақида маълумот беришга қарор қилди. Мақолага трансфер масалаларида бутун дунё клублари фойдаланадиган transfermarkt портали маълумотлари асос қилиб олинди.\nМазкур сайт маълумотларига қараганда, миллий чемпионатимиз юқори дивизионида ўйнаётган футболчиларнинг умумий трансфер суммаси 73,75 миллион еврони ташкил қилмоқда. Бу сумма пандемия таъсирида жаҳон футболида кузатилгани каби пасайган.\nЭнг қиммат футболчилар рўйхатида “Пахтакор” ярим ҳимоячиси Жалолиддин Машарипов етакчилик қилмоқда. Трансфер маълумотлари порталида Жалолиддиннинг нархи 1,40 миллион евро экани кўрсатилган. 26 ёшли футболчининг трансфер нархи ўтган йил охирида 1,80 миллион еврогача кўтарилганди.\nБу йил Туркия чемпионати пешқадами “Трабзонспор” Машарипов учун 2 миллион евро таклиф қилгани ҳақида маълумотлар тарқатилди. Лекин айрим сабабларга кўра, бу трансфер амалга ошгани йўқ.\nЎзбекистон миллий терма жамоасида 28 та ўйинда 2 та гол урган Жалолиддин Машарипов Жорий мавсумда учта ўйинда биттадан гол ва голли пас муаллифи бўлди.\nЧемпионатимизнинг энг қиммат ўйинчиларидан бири – “Пахтакор” ҳужумчиси Игорь Сергеевнинг ҳозирги нархи 1,30 миллион еврога баҳоланмоқда. Миллий терма жамоа сафида 51 та ўйинда 15 та гол урган футболчининг энг баланд трансфер нархи 1,80 миллион еврогача кўтарилди. Сергеев бу йилги супер лигада учта ўйинда учта гол урди.\nКейинги йилларда “Пахтакор”га катта фойда келтираётган сербиялик ҳужумчи Драган Черан 950 минг евро билан кучли учликка кирди. Унинг энг баланд нархи 1,2 миллион евро бўлган. Жорий мавсумда чемпионатимизнинг энг яхши легионери учта ўйинда рақиблар дарвозасини тўрт маротаба ишғол қилди.\n“Локомотив” ҳужумчиси Темурхўжа Абдухолиқовнинг ҳам бугунги кундаги трансфер суммаси Черанники билан бир хил. Бир йил муқаддам 28 ёшли тўпурарнинг нархи 1,50 миллион еврога баҳоланган.\nCoca-Cola Суперлигада энг қиммат ўйинчилар ўнлигига кирганлар орасида “Локомотив” ҳимоячиси Олег Зотеев, “Пахтакор” вакиллари – Достон Ҳамдамов ва Фаррух Сайфиевнинг нархи 725 минг еврога тенг экан.\n“Пахтакор”дан Егор Кримец ва Одил Ҳамробеков, “Локомотив” легионери Кахи Махарадзе, “Навбаҳор”нинг россиялик футболчиси Игорь Голбан трансфери 650 минг евро туради.\nЧемпионатимиз дарвозабонлари орасида энг қиммати “Пахтакор” посбонлари – Элдор Суюнов ва Санжар Қувватов бўлиб, тажрибали посбонлар хизмати 550 минг еврога баҳоланган.\nJonga tegdi bu soxtakorlar\nНасаф бумаса Пахтакор умуман йук булиб кетади.\nЖавоб шу гапимга 200%\nФакат Пахтакор хакида ёзила. Насаф тугрисида ёзмасаям булади, Насаф етказиб берган Пахтакор уйинчилари хакидаку умуман эсламасаям булад


Каркадэ – шифобахш гиёҳ » Навоий вилоят соғлиқни сақлаш бошқармаси расмий веб-сайти\nНавоий вилоят соғлиқни сақлаш бошқармаси » Янгиликлар » Каркадэ – шифобахш гиёҳ\n13 октябрь 2014, кўрилган: 1169\nИнсоният ҳаёти ўсимликлар олами билан узвий боғланган. Қуйида биз наботот оламига тааллуқли ўсимлик – каркадэ ҳақида сўз юритмоқчимиз.\nКаркадэ гулхайрилар оиласига мансуб бўлган ўсимлик. Бу ўсимлик 3.5 метргача бўй чўзиши мумкин. Унинг пояси ва барглари яшил, бироз қизил ранг аралашган бўлади. Ўсимликнинг гуллари 5-7 см.гача бўлиб, у ўзига хос жуда кучли муаттар ҳид таратади.Бу ўсимликнинг она ватани – Ҳиндистон ҳисобланади. Ҳозирги вақтларда каркадэни Судан, Миср, Хитой, Шри-Ланка, Таиланд ва Мексика каби тропик иқлимли мамлакатларда ўстиришади.\nСуданда каркадэ жуда ҳам оммалашган. Шу боисдан ҳам унинг иккинчи норасмий номи – Судан атиргули дейилади.\nМалайзияда каркадэни «бунга рая» деб аташади ва ниҳоятда эъзозлашади. Каркадэ ушбу мамлакатнинг миллий байроғида акс эттирилган.\nГуллари сўлиб қолганида каркадэ ажо¬йиб шифобахш хусусият касб этади. Улардан тиббий мақсадларда фойдаланиш учун дамлама тайёрланади.\nКаркадэ қаерларда ўсишига қараб ўз рангини ва таъмини ўзгартириши мумкин. Масалан, Мисрда етиштирилган каркадэнинг ранги тўқ қизил, таъми эса нордон бўлади. Мексикада етиштирилган каркадэнинг ранги тўқ сариқ, таъми эса бироз шўрроқ бўлади. Таиландда ўсган каркадэ қирмизи рангли, таъми ширин бўлади.\nКаркадэнинг таркибида 13 хил органик кислоталар мавжуд. Ўсимлик таркибидаги лимон, олма ва вино кислоталари каркадэдан тайёрланган ичимликка нордон таъм бериб, чанқоқни яхши қондиради. Органик кислоталардан ташқари каркадэда турли хил витаминлар, микроэлементлар, биологик фаол моддалар мавжуд бўлиб улар одам организмига тушганида иммунитетни кучайтиради, асаб тизимининг толиқишини камайтиради. Унинг таркибида яна антоцинлар ҳам мавжуд. Айнан улар ўсимликдан тайёрланган чойга ўзига хос ранг бағишлайди. Антоцинлар қон томирларининг деворларини мустаҳкамлайди, қон томирларининг ўтказувчанлигини оширади ва шу билан қондаги холестерин миқдорини камайтиради.\nСпазмолитик таъсири туфайли каркадэ сафронинг ажралиб чиқишини енгиллаштириб, жигар ҳамда сийдик тизими фаолиятини яхшилайди. Мунтазам равишда ундан тайёрланган дамламани истеъмол қилиб борсангиз моддалар алмашинуви яхшиланади, меъда ости бези ва меъда тизими фаолияти нормаллашади.\nУшбу ўсимлик профилактик хусусиятларга ҳам эга. Бу ўсимликдан тайёрланган дамлама, бошқа хил воситалар меъда-ичак тизимининг фаолиятини яхшилайди, диабетнинг ривожланишига тўсқинлик қилади. Ундан тайёрланган чой юмшоқ бўшаштирувчи хусусият касб этади. Меъда-ичак тизимининг фаолиятини нормаллаштириш мақсадида каркадэни камида 15 кун давомида мунтазам истеъмол қилиш зарур. Шундан сўнг бир ҳафта давомида танаффус қилинади ва яна бир ҳафта давомида даволаниш курсини давом эттириш лозим.\nДамламаси қон босимини нормаллаштиришга хизмат қилгани учун ҳам каркадэ қадр¬лидир. Қизиғи шундаки, дамламани иссиқ ҳолида истеъмол қилсангиз қон босими ошади. Аксинча, дамламани совутиб сўнг истеъмол қилсангиз қон босими пасаяди.\nУндан тайёрланган чой спиртли ичимликлардан заҳарланиш ҳолатини анча камайтиради.\nАфрика қитъасининг маҳаллий қабилаларида каркадэдан кесилган, тирналган турли хил яраларни даволаш мақсадида фойдаланишади.\nКаркадэнинг таркибида шовул (оксалат) кислотаси умуман йўқ. Маълумки, озиқ-овқат таркибидаги оксалат кислота буйракларда тош ҳосил қилиши мумкин. Демоқчимизки, каркадэдан буйрак тизимида касалликлар бор бўлган беморлар ҳам бемалол фойдалана олади.\nҲар ҳолда баъзи бир беморларга бу ўсимликдан тайёрланадиган турли хил дори воситаларидан фойдаланишда эҳтиёт чораларини кўришни тавсия қилишга тўғри келади. Жумладан, ўсимликдан тайёрланган дамламалар меъда ширасининг ажралиб чиқишига кучли таъсир қилиши сабабли меъда яраси бор бўлган беморларга уни истеъмол қилиш тавсия этилмайди. Каркадэни бир ёшга тўлмаган ёш болаларга ҳам бериш мумкин эмас. Бундан ташқари, ўсимликнинг таркибидаги турли хил моддаларга аллергияси бор беморларга ҳам уни истеъмол қилиш ман этилади.\nОшпазликда каркадэдан унумли фойдаланилади. Масалан, ўсимликнинг янги узилган баргларини турли сабзавотлардан тайёрланган салатларга, ҳайвон гўшти ва балиқдан тайёрланадиган овқатларга қўшиб истеъмол қилинса таом хушхўр бўлади. Каркадэнинг қуритилган уруғларини суюқ овқатларга солишади. Гул баргларидан эса жуда мазали мураббо тайёрлаш мумкин.\nКосметологияда каркадэдан фойдаланиш услубларига ҳам қисқача тўхталиб ўтмоқчимиз. Каркадэдан тайёрланган дамламани аввал совутиб сўнг музхонага қўйиб ҳосил бўлган муз парчалари билан юз терисига оро бериш мумкин. Юз териси жуда ёғли бўлса тайёрланадиган косметик воситага озгина оқ мусалласдан қўшиб юборсангиз айни муддао бўлади. Муолажани бажариб бўлгач юзни яхшилаб ювиб ташлаш ва озиқлантирувчи кремдан суртиб олиш тавсия қилинади. Каркадэни теридаги ортиқча туклардан халос бўлиш мақсадида ҳам ишлатса бўлади. Бунинг учун 1 ош қошиқда янчилган кофе олинади ва унга каркадэдан тайёрланган дамлама қўшилади. Муолажадан кейин яхшилаб ювиниб олиш керак.\nКаркадэ қайнатмасини тайёрлаш учун ишлатилган гулбарглари юмшаганидан сўнг уларни ҳам истеъмол қилиш мумкин. Уларнинг таркибида витамин С, оқсиллар, аминокислоталар, пектин мавжуд бўлиб улар ичакларни турли токсин (заҳар)лар ва хилтлардан тозалайди.


Қизил Китоб 1 қисм — Dilkashradio.com\nҚизил Китоб 1 қисм\nАссалому алайкум хурматли радио тингловчи дўстлар. Бугун сизлар билан мен Зафарбек, қизиқарли ҳикояларни сизга намойиш этаман. Бугун биз сизлар билан қизил китоб ҳақида сўз юритамиз. Аниқроғи, биз сизлар билан бугун Қизил китобнинг зарурлиги ҳақида тинглаймиз. Биласизми, ер куррaсидa ҳoзирги вaқтдa 670 минг (шундaн 500 минги гулли ўсимликлaр) ўсимликлaр вa 1,5 миллиoн ҳaйвoн турлaри мaвжуд бўлиб, улaрнинг 93% учун қуруқлик вa 7% и учун сув яшaш муҳити ҳисoблaнaди.\nТурлaрнинг ҳoсил бўлиши вa улaрнинг йўқoлиб кeтиши сaбaби eвoлеутсиoн тaрaққиёт жaрaёни бўлиб, ердa гeoлoгик шaрoитлaрнинг ўзгaришигa ҳaм бoғлиқдир. Aммo oдaмнинг кeлиб чиқиши нaтижaсидa бу тaбиий жaрaён бузилa бoшлaди, ҳaйвoн вa ўсимликлaрнинг aнтрoпoгeн (инсoн фaoлияти) тaъсирлaри нaтижaсидa йўқoлиб бoриш жaрaёни тeзлaшa бoшлaди.\nOдaм тoмoнидaн янги ерлaрнинг, oрoллaрнинг вa кoнтинeнтлaрнинг ўзлaштирилиши нaтижaсидa бутун сaйёрa мaсштaбидa фaунa вa флoрaнинг xилмa-xиллиги тoбoрa кaмaйиб бoриш жaрaёни кузaтилмoқдa.\nТурлaрнинг қирилиши қaдим зaмoнлaрдaёқ бoшлaнгaн eди. Ўн минглaб йиллaр илгaри oвчилaр тoмoнидaн мaмoнтлaр, қaлин жунли кaркидoнлaр, гигaнт буғулaр, ғoр aрслoни вa aйиқлaри, ўртa aсрлaрдa Йeврopa тури, Стeллeр сигири қирилиб кeтди. Ҳoзирги биз яшaб тургaн дaврдa турлaрнинг йўқoлиб кeтиш жaрaёни жудa жaдaллик билaн дaвoм eтмoқдa. 1600 йилдaн 1875 йилгaчa сут eмизувчилaрнинг 63-тури, қушлaрнинг 74 тури йўқoлиб кeтди. Кeйинги йиллaрдa ҳaр йили 1 дaн 10 гaчa ҳaйвoн вa 1 тaдaн ўсимлик турлaри йўқoлиб кeтмoқдa. Ҳoзирги вaқтдa умуртқaли ҳaйвoнлaрнинг 600 гa яқин тури, жудa кўп ўсимликлaр турлaри бутунлaй йўқoлиб кeтиш xaвфи oстидa турибди.\nЎсимлик вa ҳaйвoн турлaрининг тoбoрa йўқoлиб бoриш xaвфи мaмлaкaтлaр вa бутун дунё миқёсидa зaрур чoрa-тaдбирлaрни ишлaб чиқиш вa aмaлгa oшириш eҳтиёжини туғдирмoқдa.\n1948 йилдa тaбиaтни вa тaбиий рeсурслaрни муҳoфaзa қилиш Xaлқaрo Иттифoқи тузилди. Бу тaшкилoт флoрa вa фaунaни муҳoфaзa қилишгa қaрaтилгaн ҳaммa ишлaрни бирлaштирaди. Мaзкур xaлқaрo уюшмa 1973 йилдa «қoрa рўйxaт»ни чoп eтди, ундa бaтaмoм йўқoлиб кeтгaн ҳaевoнoт турлaри рўйxaти кeлтирилгaн.\nЖaҳoн «Қизил китoби» 1979 йилгaчa чoп eтилди, шунингдeк сoбиқ СССР дa ҳaм «Қизил китoб» 1979 йилдa чoп eтилди. «Қизил китoб» xaвф xaтaр бeлгиси. Бу китoбгa кaм вa йўқoлиб кeтaётгaн ўсимлик вa ҳaйвoнлaрнинг турлaри тўғрисидa мaълумoтлaр бeрилгaн.\nЎзбeкистoн ўсимлик вa ҳaйвoн турлaри сoни 27000 дaн oртиқ бўлиб, улaрдaн ҳaйвoн турлaри 15000 дaн oртиқ, ўсимликлaр, зaмбуруғлaр вa сувўтлaри эсa 11000 aтрoфидa. Ўзбeкистoн Рeспубликaси ҳудудидa ҳoзирги кундa 4500 гa яқин гулли ўсимлик турлaри мaвжуд. Улaр oрaсидa жиддий муҳoфaзaгa муҳтoж кўпгинa кaмайиб, eндeм вa рeликт турлaр мaвжуд. Бундaй турлaрнинг сoни 400 aтрoфидa бўлиб, улaр Ўзбeкистoн флoрaсининг 10-12% ини тaшкил қилaди.\nЗaрaфшoн вoҳaсининг флoрaси 2600 тур, Сaмaрқaнд вилoятининг 1700 тур, ундaн 201 тур дoривoр ўсимликлaрдир. Қизил китоб ҳақида кейинги эшиттиришимизда давом этамиз. Азизлар, табиатимизни сақлашга ўз ҳиссангизни кўшасиз деган умиддаман. Ҳайир, саломат бўлинг.\nИшонч ва имон ўртасидаги фарқ


Жаҳон 22:48 / 12.01.2021 6811\nИнтерпол 2020 йил августда Байрутда юз берган кучли портлаш иши бўйича 2 россиялик ва бир португалияликни қидирувга берди. “Қизил билдиришлар” Байрутдаги портлашга сабаб бўлган аммоний нитратини 2013 йилда Байрут портига келтирган Rhosus кемаси эгаси ва капитанига ҳамда ушбу моддани сотиш билан шуғулланувчи португалияликка нисбатан чиқарилган.\n2020 йил октябрда Ливан суди кема эгаси ва капитанини ҳибсга олиш учун халқаро ордер беришни сўраган.\nИнтерпол қидирилаётган шахсларнинг исмларини очиқламаган, бироқ Ливан матбуотининг таъкидлашича, гап кема капитани Борис Прокошев ва кема эгаси, Кипрда яшовчи россиялик бизнесмен Игор Гречушкин ҳақида бормоқда. Бундан ташқари, 2014 йилда Байрут портига туширилган аммоний нитратни кўздан кечирган португалиялик Жоржи Мануэла Нету Морейру ҳам қидирувга берилган.\nИнтерполнинг “қизил билдириши” у бўйича қидирувга берилган кишиларнинг давлатлар томонидан тезда ҳибсга олинишини талаб этмайди. Бу бажарилиши шарт бўлган ордер ҳисобланмайди.\nБайрут портидаги портлаш 2020 йил 4 августда юз берганди. Ўшанда портда бир неча йил давомида сақланиб келган 2,7 минг тонна аммоний нитратнинг портлаши оқибатида 200га яқин киши ҳалок бўлган, 6,5 минг киши жароҳат олган, 300 мингдан кўпроқ киши бошпанасиз қолган. Бунинг ортида Ливанда ҳукуматга қарши норозиликлар бошланган. Намойишчилар ҳукуматни одамларнинг ўлимига олиб келган лоқайдликда айблашган.


АМИР ТЕМУР СУЙГАН КАБУТАРЛАР\nйўқ бўлиб кетиш арафасида\nОта-боболаримиз асрлар давомида кабутарларнинг беминнат хизматидан фойдаланиб келган. Соҳибқирон Амир Темур бобомиз 1389 йили Самарқандда кабутархона ташкил этганларидан сўнг, кабутар боқиш анъанаси янада кучайган. Умаршайх Мирзонинг Ахси ва Андижондаги кабутархонаси, Заҳириддин Муҳаммад Бобурнинг «Кабутар ва кабутархона бирла учуб шунқор ўлди», деган иборасини ҳам кўпчилик яхши билади. Қўқон хонларининг кабутархонасида парваришланган 12 минг бош кабутар шаҳар узра чарх уриши одамларда хуш кайфият уйғотган. Темурийлардан мерос бу кабутархона 1867 йили Чор Россияси томонидан мусодара қилинган. Бухоро амирларининг бутун дунёга довруғи кетган қадимий кабутархонасидаги 120 хил турдаги кабутар 1920 йили номаълум шахслар томонидан ўғирланган.\nЎзбекистон Республикаси Президентининг виртуал қабулхонасига Андижон вилоятида яшовчи фуқаро Бахтиёр Абдуқодировнинг кабутарлар ҳақидаги мурожаати эътиборни тортди. Ҳамюртимиз, давр синовларидан омон қолган, дунёга машҳур қадимий «Андижон пойгари» кабутарлари йўқ бўлиб кетиш хавфи остида эканлиги хусусида куйиниб ёзади.\n«Биргина мисол, сўнгги 20 йил мобайнида «Андижон пойгари» кабутарларининг «Кишмиш ҳакка», «Удди», «Савзи ҳакка», «Қора бағир», «Сиза ҳакка», «Новвот ҳакка», «Қора дум», «Малла дум», «Гўрра ҳакка», «Удди ҳакка», «Шервоз», «Оқ малла», «Қопқон чинни», «Чимиргиз» сингари 14 тури йўқ бўлиб кетди. «Маржон», «Қора ҳакка», «Қизил ҳакка», «Қорапат новвот», «Маллабош», «Қорабош», «Кишмиш», «Майманай» каби яна саккиз тури йўқолиш арафасида.\nКабутарлар неча асрлардан бери Ахалтака, Араб тулпорларидай қиммат баҳоланади. Масалан, Европа чемпиони «Болт» лақабли пойгари кабутар «PIPA» кимошди савдосида 400 минг АҚШ долларига баҳоланди. Бельгия чемпиони «Дольче Вита» лақабли кабутар эса 330 минг долларга нархланди. Ишонч билан айтиш мумкинки, МДҲ давлатларида энг қадимий ва энг қимматбаҳо кабутарлар бу бизнинг кабутарлардир.\n«Андижон пойгари» кабутарларини асл ҳолида сақлаб қолиш, йўқолиб кетган турларни қайта тиклаш ҳам иқтисодий, ҳам ижтимоий самара келтиришига шубҳа йўқ. Бунинг учун уларни кўпайтиришга ихтисослаштирилган махсус марказ ташкил этилиши мақсадга мувофиқ. Бу иш юртимизда экосайёҳлик бизнеси ривожига ҳам салмоқли ҳисса қўшган бўлар эди», – деб ёзади у.\nБ. Абдуқодиров ўзига ер майдони ажратилса, «Замон талабларига жавоб берадиган кабутархона, орнитологик клиника, зоодорихона, қуш бозори, кимошди савдоларини ташкиллаштирардим. «Андижон парвозлари» ассоциациясини тузиб, янги иш ўринларини яратган бўлардим. Халқимиз меросини тарғиб қилиб, чет эллик ишқибозларни, экосайёҳларни ўзбек кабутарлари кўргазмалари, мусобақалари орқали жалб этардим», дейди.


ОИИБ Ўзбекистон ғарбидаги автомагистраллар таъмирланишини молиялаштиради — Sof.uz\n16.05 21:51 372 Иқтисод\nЎзбекистон Республикаси Бош вазири ўринбосари С.Умурзаков Осиё инфратузилмавий инвестиция банки Президенти Ц.Лицюн билан ҳамкорлик истиқболларини муҳокама қилди. Бу ҳақда инвестициялар ва ташқи савдо вазирлиги хабар қилди.\nВазир Ўзбекистон ҳукумати номидан Банк раҳбариятига ОИИБ инвестиция Комитети томонидан ўтган ҳафтада қиймати 156 млн. АҚШ долларни (лойиҳанинг умумий суммаси - 1,3 млрд. АҚШ доллари) ташкил этадиган Бухоро вилояти автойўл инфратузилмасини модернизациялаш бўйича кенг кўламли лойиҳанинг биринчи босқичи доирасида махсус кредит маъқуллангани учун миннатдорчилик билдирди.\nШунингдек, Банк томонидан умумий суммаси 500 млн. АҚШ доллари атрофида бўлган Қорақалпоғистон Республикаси ва Хоразм вилоятида автомобил йўллари, аҳоли пунктлари учун сув ва иссиқлик таъминоти тизимларини реконструкция қилиш бўйича илгари келишилган лойиҳалар учун узоқ муддатли имтиёзли кредитларни ажратиш бўйича маъқуллаш жараёни қисқа муддатларда якунланиши маълум қилинди.\nавтойўл кредит Investitsiyalar va tashqi savdo vazirligi\n14.05 19:24 1786 Иқтисод\n2019 йилда 220 трлн сўмлик сармоя жалб қилинди — режадагидан икки карра кўпроқ\n24.04 05:37 103 Иқтисод\n22.04 20:58 278 Иқтисод\n9.04 20:13 731


САҲРОДА ТОБЛАНАЁТГАН МАРДЛАР\nШимоли-ғарбий ҳарбий округ. Қорақалпоғистон саҳроси... Юртимизда энг жазирама иссиқ шу ерда кузатилмоқда. Цельсий бўйича ҳарорат 61 даража. Саҳро ўз номи билан саҳро. Қуёш қиздириб, мадорингизни олади. Оёқ ости иссиқ қум. Айнан шундай шароитда капитан Дилмурод Гаипназаров командирлик қилаётган батальон шахсий таркиби «Тревога» сигнали бўйича кўтарилиб, белгиланган муддатда жанговар шай ҳолатга келтирилди. Эгалланган назарий билимларни амалиётда синашнинг айни фурсати...\nЙўналиш аниқланиб, ҳаракатланиш бошланди. Шахсий таркиб кўзланган манзилга яқинлашганида, панада яшириниб турган шартли душман кучлари ўқ уза бошлади. Вазият анча чигал эди. Аммо шахсий таркиб ваҳимага тушиб қолмади. Улар совуққонлик билан батальон командири томонидан берилган кўрсатмаларни аниқ бажаришга киришди.\nКичик гуруҳларга бўлиниб, турли йўналишларда шартли душман зарбасини қайтаришга киришган ҳарбий хизматчилар кўп ўтмай вазиятни қўлга олди. Лекин шартли душман ҳали мустаҳкам оёқда турарди. Ёрдамга етиб келган қўшимча кучлар сиқувидан сўнг улар орқага чекина бошладилар. Шартли душман кучларини тўплаб олишига йўл қўймаслик учун улар устига артиллерия зарбалари амалга оширилди. Шунингдек, жанговар вертолётлар ҳарбий хизматчиларимизни ҳаводан қўллаб-қувватлашга киришди ҳамда уларнинг захира кучлари ёрдамга келиши мумкин бўлган йўналишларни назоратга олиб, таъминот тизимини йўқ қилди. Қўшинларнинг ўзаро уюшқоқлик билан ҳамкорликда амалга оширган ҳаракатлари натижасида шартли душман тор-мор этилди. Шундан сўнг жароҳатланганларга биринчи ёрдам кўрсатилиб, ҳудудда тозалаш ишлари ўтказилди.\n– Бугунги ўқув машғулотида гуруҳларни баҳолашда икки мезонга амал қилинди: тактик ҳаракатлар ва мўлжалга отиш бўйича. Шахсий таркиб бу икки мезонни ҳам аъло баҳога уддалади, – дейди батальон командири капитан Д. Гаипназаров.\nШу куни мен биринчи марта полигонда бўлиб, реал вазиятга яқинлаштирилган жанговар ўқув машғулотларига гувоҳ бўлдим. Ҳарбийларимизнинг жазирама иссиқ ёки совуқ, тоғ ёки чўл, умуман, ҳар қандай шароит ва вазиятда қўйилган жанговар топшириқни бажаришларига ҳеч нарса халақит бера олмаслигини, уларнинг шарафли хизматлари қанчалик машаққатли ва масъулиятли эканлигини англадим. Улар билан кун давомида бирга бўлиб, мудофаа салоҳиятимиз мустаҳкамлигини, тинчлигимиз ҳимояси ишончли қўлларда эканини англашдан фахр ҳиссини туйдим.


Ислом инсон ҳаётининг ҳар бир соҳасида ўзининг беқиёс кўрсатмаларини берган. Зеро, Ислом инсон ҳаётининг бир бўлаги эмас, балки инсон ҳаёти Исломнинг бир бўлагидир. Ислом жамияти том маънодаги поклик жамиятдир. Ҳамма томон, ҳамма нарса пок бўлиши керак. Бу жамиятда зино ҳаром саналади. Шунингдек, зинога сабаб бўладиган нарсалар ҳам ҳаромдир. Зино инсоннинг руҳий тинчлигини йўқотадиган разолатдир. Иффатли бўлиш кишига тинчлик ва хотиржамлик бахш этади.\nЗино бегона аёлга жинсий яқинлик қилиш, деб таърифланади. Бу улкан гуноҳлардан бўлиб, шундай қаттиқ жазога сабаб бўладиган оғир жиноят тўсатдан, ўз-ўзидан содир бўлмайди. Унинг ўзига хос муқаддималари бор. Аввал кўрилади-шаҳват назари тушади, шу маънода гапирилади, иккинчи томоннинг гапи эшитилади, зино жойига юриб борилади, қўл билан номаҳрам шахснинг аъзолари ушланади ва охири зино содир бўлади.\nАллоҳ таоло Пайғамбаримиз соллаллоҳу алайҳи васалламга шундай деган: “(Эй Муҳаммад,) мўминларга айтинг, кўзларини (номаҳрам аёлларга тикишдан) тўссинлар, авратларини (ҳаромдан) сақласинлар! Мана шу улар учун энг тоза (йўлдир). Албатта Аллоҳ улар қилаётган ишлардан хабардордир. Мўминаларга ҳам айтинг, кўзларини (номаҳрам эркакларга тикишдан) тўссинлар, авратларини (ҳаромдан) сақласинлар!..” (Нур сураси, 30-31-оятлар).\nПайғамбаримиз Муҳаммад с.а.в. зинодан қайтариб айтадилар: “Эй инсонлар! Зинодан қўрқинглар, унда 6 та зарар бор. Шундан 3 таси бу дунёда, 3 таси охиратда бўлади. Бу дунёдагилари: зино руҳий гўзалликни кетказади, камбағаллик келтиради, умрни қисқартиради. Охиратдагиларга келсак, улар – Аллоҳнинг ғазаби, ҳисобдан ёмон ўтиш ва жаҳаннам азобидир”.\nАбу Ҳурайра р.а.дан ривоят қилинади. Расулуллоҳ с.а.в.: “Зинокор зино қилаётган вақтида мўмин ҳолида бўлмайди, ўғри ўғрилик қилаётган вақтда мўмин ҳолида бўлмайди, хамр ичувчи ичаётган вақтда мўмин ҳолида бўлмайди ва киши бировнинг молини зўрлик билан олаётганида одамлар у зўрлик билан олаётганида ундан кўзларини юмадиган бўлишса, у мўмин ҳолида бўлмайди. Сизлардан бирорталарингиз жиноят қилаётганда у мўмин ҳолида бўлмайди. Бас, бу нарсаларни қилишдан сақланинглар, сақланинглар”, дедилар.\nРасулуллоҳ соллаллоҳу алайҳи васаллам айтадилар: “Агар киши зино қилса, иймон ундан чиқади ва унга соябон каби бўлади. Агар (зинодан) бош тортса, иймон унга қайтади” (Абу Довуд, Термизий, Ҳоким ривояти).\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам айтдилар: “Кимки зино қилса ёки хамр ичса, худди инсон бошидан кўйлагини ечиб олгандек, Аллоҳ ундан иймонни ечиб олади” (Ҳоким ривояти, саҳиҳ ҳадис).\nКимнинг эри ё хотини бўла туриб фаҳшга, зинога яқинлашса, у ўта ҳаддан ошган одамдир. Ундайлар соф инсоний табиатдан мутлақо четда бўлган одамлардир.\nАли розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Эй Али, назарга назарни эргаштирма. Албатта, биринчиси сен учун безарар бўлса ҳам, бошқаси ундоқ эмас, дедилар” (Имом Абу Довуд ва Термизий ривоят қилишган). Биринчи назар, номаҳрамга тўсатдан тушгани учун зарарсиз ҳисобланади, гуноҳ бўлмайди. Аммо ундан кейин яна қайта назар солишни тўсатдан деб бўлмайди, буниси қасдан бўлган бўлади ва гуноҳ ҳисобланади.\nУшбу таълимотлар ҳам Ислом жамиятини пок сақлаш, йигит-қиз ва эркак-аёлларни турли ношаръий ишлардан, улардан келиб чиқадиган нохуш оқибатлардан ҳимоялаш учун келгандир. Ислом шариати ҳукми бўйича эркак кишининг аёлларнинг йўлини тўсиши, тегажоқлик қилиши, гап отиши у ёқда турсин, пинҳона назар солиши ҳам ҳаром, хиёнат ҳисобланади. Уйланмоқчи бўлса, шариат кўрсатмаси бўйича назар солсин, гуноҳ ҳам бўлмайди, биров маломат ҳам қилмайди. Ўз хотинига хоҳлаганича назар солсин, ундан лаззат олсин, савоб бўлади. Аммо бировнинг хотинига ёки бировнинг хотини бўладиган ожизага шаҳват назари билан қарамасин. Зино содир бўлмаган чоқда ҳам кўз зиноси бўлади, хиёнат содир бўлади. Шунинг учун Аллоҳдан ва қиёмат кунидан умиди бор эркаклар номаҳрам назарлардан ўзларини сақласинлар, аёл-қизлар эса ўзларини кўз-кўз қилмасинлар.\nТиб олимларининг, хусусан жинсий соҳа мутахассисларининг олиб борган илмий текширишлари ёш йигитларнинг, умуман, эркакларнинг аёлларга шаҳват назари билан қарашлари жинсий ожизликни келтириб чиқаришини исботлади. Чунки бошқа жинсга шаҳват назари билан қараган одамда жинсий майл уйғонади, у майлни қайтариш эса осонлик билан бўлмайди. Бу жараённинг кўп такрорланиши эса жинсий ожизликка олиб келади.\nБиз Аллоҳнинг амрига итоат этсак, У Зот дилимизга ихлос неъматини солади. Унинг ҳаловатини ибодат чоғида сезамиз. Дунёда имон лаззатидан ҳам қадрлироқ, кўнгил хотиржамлигидан-да тотлироқ неъмат йўқ. Аллоҳ таоло барчамизни мустаҳкам имон, ихлос, офият неъмати билан сийласин!\n“Зарафшон” жоме масжиди имом-хатиби\nДругие материалы в этой категории: « Жума кунининг фазилатлари\tКомил мўминнинг сифати »


Бир савол сўрасам: Магазиндаги нарса харидорнинг қўлида бузилиб қолса, ким жавобгар бўлади?\n— Дўкондан бирор нарсани қўлга олиб кўраётганда тушиб кетиб, синса ёки бузилса, шариатда бунинг жавоби қандай?\n— Агар харидор бирор нарсани сотиб олишга келишмасдан олдин бепарволик, эҳтиётсизлик қилиб, бирор нарсани синдириб қўйса ёки очиб кўришда қўполлик қилиб, бузиб қўйса, тўлайди. Бунинг номини фиқҳда “тааддий” дейилади. Агар эҳтиёткорлик билан ушласа, кўрса, очиб кўришда қўполлик қилмаса, шунда ҳам синса ёки бузилса, тўламайди.\nАгар сотувчи нархни айтгандан сўнг олувчи рози бўлса, кейин харидор қўлига олиб кўраётган вақтда тушиб кетиб, синса ёки бирор нуқсон етса бундай ҳолатда харидор тўлайди.\nШунингдек, харидор сотиб олмоқчи бўлиб, нархини келишмасидан олдин кўришга ижозат сўраб, қўлига олди ёки сотувчи нархни айтди-ю, лекин харидор рози бўлгани йўқ. Харидор кўраётган вақтида унинг бепарволигисиз ёки қўполлигисиз у нарса тушиб кетса ёки бузилиб қолса, харидор тўламайди. Чунки бу вақтда у нарса унинг қўлида омонат бўлади. Омонатлар тааддийсиз (бепарволик, эҳтиётсизлик, нотўғри истеъмол қилиш, тажовуз) тўлатилмайди.


“Бунёдкор” ФКнинг болалар-ўсмирлар футбол мактаби ҳақида МАЪЛУМОТ\n“Бунёдкор” ФКнинг болалар-ўсмирлар футбол мактаби (БЎФМ) 2007 йилнинг 26 январь санасида ўз фаолиятини бошлаган.\nМактабда ҳозирги кунда 773та болалар ва ўсмирлар шуғулланишмоқда.\n“Бунёдкор” ФКнинг БЎФМ қуйидаги манзилда жойлашган: Тошкент шаҳар, “Бунёдкор” шох кўчаси 47-уй (“Чилонзор” метро бекати).\nТелефон: (+998 71) 230-46-12\nФакс: (+998 71) 230-40-01\nЯнги қароргоҳдаги машғулотлар 2012 йилдан буён олиб борилади. Мактабда жами 7та стандарт футбол майдони: шуларнинг 4таси табиий чим, 3таси суъний қопламаларлардан иборат. Барча майдонлар кийим алмаштириш хоналарига эга. Шунингдек, ҳар бир майдонга энг замонавий ёритиш мосламалари ўрнатилган. Қолаверса, машғулот ва футбол учрашуви учун зарур бўлган барча шароитлар яратилган.\nилмий машғулотлар, чет тили, физиологии ва маърифат-маданият хоналари,\nзамонавий тиббий марказ,\n120 ўринли ошхона,\n120 ўринли ётоқхона\n“Бунёдкор” ФКнинг БЎФМ директори – Лушчан Сергей Иванович (09.04.1973).\nМактабда 32 нафар мураббий фаолият юритмоқда. Шунингдек, жисмоний машқлар, акробатика, енгил атлетика ва сузиш билан алоҳида мутахассислар иш олиб боришади.\nФутбол профессори - 1\n«Про» лицензиясига эга - 3\n“А” лицензиясига эга - 4\n“В” лицензиясига эга - 8\n“С” лицензиясига эга - 16\nШунингдек, болалар билан 4та руҳшунос, инглиз тили, физиология, информатика технологияси ўқитувчилари машғулотлар ўтказишади.\n“Бунёдкор” ФКнинг болалар-ўсмирлар футбол мактаби тарбияланувчилари бир неча ёш тоифаларида нуфузли мусобақаларнинг қатор совринларни қўлга киритишган. Жумладан, Корея, Хитой, Россия, Туркия, Украина, Қозоғистон ва бошқа мамлакатларда ўтказилган турнирларда ғолиб чиқишган.\nОртда қолган қисқа вақт ичида “Бунёдкор” ФКнинг БЎФМ тарбияланувчилари турли ёшдаги Ўзбекистон терма жамоаларида ўз ўринларига эга бўлишди.\n1995 йилда таваллуд топган Забиҳилло Ўринбоев ўсмирлар ва ёшлар терма жамоалари билан учта жаҳон чемпионатида иштирок этди.\n2015 йилдаги кўрсаткичлар\nЁшлар терма жамоаси U-20 - 10\n(Янги Зеландияда ўтган ёшлар ўртасидаги жаҳон чемпионатида юртдошларимиз чорак финалга қадар етиб боришди. Терма жамоамизнинг мусобақа давомида киритган барча саккиз голи “Бунёдкор” вакиллари томонидан киритилди)\nЁшлар терма жамоаси U-19 - 7\n(Бангладеш мамлакатида ўтган Осиё чемпионати саралаш босқичи доирасидаги барча тўртта ўйинда ғалаба қозонилди. “Бунёдкор” ФКнинг БЎФМ тарбияланувчилари юртдошларимизнинг тўртта голига муаллифлик қилишди)\nЎсмирлар терма жамоаси U-17 - 11\n(Фаластин мамлакатида ўтказилган Осиё чемпионати саралаш босқичида юртдошларимиз барча учта ўйинда ғолиб бўлди. Турнир давомида терма жамоамиз томонидан урилган 19та голдан 17тасида “Бунёдкор” ФКнинг БЎФМ тарбияланувчилари киритишди)\n“Бунёдкор” ФКнинг БЎФМда шуғулланаётганлар сони:\nБиринчи лига (1997 йилда туғилганлар) - 20\n1997-98 (2та жамоа) - 44\n2008/09 - 220\n“Бунёдкор” ФКнинг БЎФМда фаолият юритаётган мураббийлар:\n1 Семёнов Александр дарвозабонлар мураббийи;\n2 Иноятов Аҳмаджон дарвозабонлар мураббийи;\n3 Ким Дмитрий 1997 йилда туғилганлар мураббийи\n4 Бикчинтаев Равиль 1997 йилда туғилганлар мураббийи\n5 Тоиров Абдумажид 1997 йилда туғилганлар мураббийи\n6 Коростиченко Денис 1998 йилда туғилганлар мураббийи\n7 Дадаматов Бахтиёр 1998 йилда туғилганлар мураббийи\n8 Абдуллаев Дилмурод 1999 йилда туғилганлар мураббийи\n9 Хошимов Азиз 1999 йилда туғилганлар мураббийи\n10 Гулямходжаев Отабек 2000 йилда туғилганлар мураббийи\n11 Назаров Ёрқин 2000 йилда туғилганлар мураббийи\n12 Рахимов Абдумалик 2000 йилда туғилганлар мураббийи\n13 Отажонов Мурод 2001 йилда туғилганлар мураббийи\n14 Нарзиқулов Самад 2001 йилда туғилганлар мураббийи\n15 Чигодаев Сергей 2002 йилда туғилганлар мураббийи\n16 Рисқуллаев Акмал 2002 йилда туғилганлар мураббийи\n17 Самегов Фурқат 2003 йилда туғилганлар мураббийи\n18 Иброҳимов Алишер 2003 йилда туғилганлар мураббийи\n19 Қосимов Миркамол 2004 йилда туғилганлар мураббийи\n20 Бобохонов Тимур 2004 йилда туғилганлар мураббийи\n21 Хафизов Аъзам 2005 йилда туғилганлар мураббийи\n22 Жўраев Бахтиёр 2005 йилда туғилганлар мураббийи\n23 Мустафоев Сарвар 2006 йилда туғилганлар мураббийи\n24 Стромилов Александр 2006 йилда туғилганлар мураббийи\n25 Казаков Евгений 2006 йилда туғилганлар мураббийи\n26 Хвостунов Александр 2007 йилда туғилганлар мураббийи\n27 Маъруфалиев Абдужаббор 2007 йилда туғилганлар мураббийи\n28 Жабборов Ёдгор 2008 йилда туғилганлар мураббийи\n29 Маҳсумов Аъло 2008 йилда туғилганлар мураббийи\n30 Тошмуҳаммедов Баҳодир 2009 йилда туғилганлар мураббийи\n31 Мўминов Абдусаттор 2009 йилда туғилганлар мураббийи


Ҳадис — KUKALDOSH.UZ\nОҲОД ҲАДИСЛАРНИНГ АҚИДА ВА ФИҚҲ ИЛМЛАРИДА РОЛИ\nОҳод ҳадислар ва уларнинг ҳужжат бўлиш-бўлмаслигига алоқадор баҳсли масалалар мусулмонлар орасида турлича шаклу шамоилда намоён бўлиб турган.\n- Мақолалар, Ҳадис\nҲадис илмининг Марказий Осиёга кириб келиши\nМуҳаддислар фаолияти, яъни ҳадисларни йиғиш мақсадида «риҳла», яъни сафарга чиқишлари VII асрда жуда кам юз берадиган воқеалардан эди. Иснодларнинг таркибини таҳлил қилишнинг кўрсатишича, VIII асрдан бошлабгина муҳаддисларнинг ҳадис талабида фаол ҳаракатлари бошланганлигини ва турли шаҳарлардаги ҳадис марказлари орасида боғланиш пайдо бўлганлигини кўрсатади.\nМуҳаммад ибн Ҳасан Шайбоний – улуғ мусанниф\nИроқда пайдо бўлиб, шарқ ўлкаларида кенг ёйилган ҳанафий мазҳабининг яхлит мазҳаб бўлиб шаклланиши, ундаги тарқоқ фатволарни бир ерга тўплаб, сараланиши ва ҳозирги кунимизгача бус-бутун ҳолда етиб келишида имом Муҳаммад раҳимаҳуллоҳнинг катта хизматлари бор. Чунки у зотнинг қолдирган асарлари ҳанафий мазҳабидаги барча китобларнинг асоси ҳисобланади.\nMuhammad ibn Hasan Sahyboniymusannif\n- Ислом тарихи, Мақолалар, Ҳадис\nАлихон яхши бола эди. Лекин дўстлари уни ҳамма билан тортишавергани сабабли яхши кўрмас эдилар. Куз кунларининг бирида кўл бўйида йиғилган болалар денгизлар ва кўллар ҳақида суҳбат бошлашди. Айтишардики, денгизлар чуқурроқ ва унинг суви ҳам кўлникига қараганда совуқроқ бўлади. Алихон эса доимгидек уларнинг гапини аксини таъкидлай бошлади. Болалар унинг табиатини билганлари сабабли баҳсга киришмадилар. Улар бир\n19-ҳадис Кунларнинг бирида Акмал исмли болакай дўстлари билан бирга беркинмачоқ ўйнаётган эди. Ўйин бошланган, болаларнинг барчаси беркиниш учун ҳар томонга тарқалиб кетишар эди. Акмал беркиниш учун йўл четидаги катта каштан дарахти ортидан жой топди. Шерикларини қидириб топиш вазифаси юклатилган болакай уни бу ердан топиб олиши қийин эди. Шу пайт оппоқ соқолли нотаниш бир киши каштан\n18-Ҳадис Совуқ қиш кунларидан бири. Исо мактабга кетаётган эди. У йўл четида юриб бораётган фақир бир болани кўриб қолди. Боланинг устки кийимлари юпун эди. Оёқ кийими ҳам жуда эски бўлиб, улардан сув ўтиб кетаётгани яққол билиниб турар эди. Исонинг қалби ларзага келди. Дарвоқе, уларнинг оиласи ҳам гарчи бирор нарсага зориқмасдан яшасалар-да ўзига тўқ хонадонлардан ҳисобланмас\n17-ҳадис Бу воқеа муборак Рамазон кунларининг бирида бўлган эди. Ифторлик вақтига яқин қолганда Адҳам янги ёпилган нон сотиб олиш учун новвойхонага борди. Новвойхона олдида кўпгина инсонлар навбатда турар эди. Ифторлик вақти яқин қолганлиги боис навбатда турган инсонлар бетоқат бўлар, новвой ҳам имкон қадар мижозларга тезроқ ҳизмат кўрсатишга ҳаракат қилар эди. Албатта бир вақтнинг ўзида нонларни\n15-ҳадис Нуриддин амаки жуда ҳалим ва оғир-босиқ киши эди. Бировларни ишига аралашмаслиги ва кераксиз ўринларда гапирмаганлиги боис баъзи ҳамқишлоқлари уни гапга нўноқ ва ақлсиз киши деб ўйлашар эди. Мана шундай ўйлайдиган “ақлли” кишилардан бири Нуриддин амакининг эшагини ўғирлаб кетди. Нуриддин амаки эса бошқа эшак сотиб олиш учун бозорга борди. Бозор айланиб юриш асносида сотилаётган эшаклар\n14-ҳадис Ойдин жуда кибрли қизча эди. У отасидан айрилганидан сўнг жуда камгап бўлиб қолди. Ҳар куни ўзларининг ҳашаматли ҳовлисида ёлғиз ўйнар эди. Қўшниси Бадрия билан бирга ўйнашни эса сира хушламас эди. Чунки Бадрия камбағал оиланинг фарзанди эди. Кунларнинг бирида Бадрия шошилганича Ойдинларнинг уйига келди ва: “Менинг отам оғир касал. Умри жуда оз қолди. Сизларни зудлик\n13-ҳадис Ҳасан жуда меҳрибон бола эди. Бахтга қарши у автоҳалокатга учради ва натижада икки кўзидан айрилди. Шунга қарамасдан Ҳасан ўзини дадил тута олди ва бошқаларнинг ёрдамига муҳтож бўлмасдан яшай олишни ўрганди. У кўпинча қишлоғидан шаҳарга ёлғиз бориб келарди. Бир куни шу қишлоқда яшовчи ўзига жуда ишонган Муртазо исмли бола Ҳасанни мазаҳ қилиш мақсадида: “Ҳасан, кел


Бу тўқнашув анча олдин тахмин қилинган эди. Аньелли Аллегри - Роналду тандеми қандай наф бериши борасида кўп ўйлагани аниқ. Криштиану Роналдунинг трансферидан аввал, италиялик мураббий раҳбариятга португалияликни сотиб олмасликни сўраган. Бунинг сабаби сўралганида, Аллегри жамоавий ўйинга ва ички муҳит бузилишини айтган. Якунда, Криш Туринга кўчиб келди. Ла Газзетта Делло Спорт эса, «Мураббийга Роналду керак эмас» қабилидаги каттагина мақолани босиб чиқди. Аллегри Роналдунинг келиши, «Юве» ўйинида пасайишга олиб келишини фактлар билан исботлаб беради. У бутун жамоа унинг атрофида қурилса, голлар ва ҳужумлар сони камайиб кетишини, 3-5-2 ёки 5-3-2 схемаси Криш билан бефойдалиги ҳақида соатлаб сўзлаган бўлсада, якунда Аньелли 5 катта олтин тўп эгасини Туринга олиб келди. Бу вазиятда клуб раҳбарини ҳам айблаб бўлмайди. Криштиану нафақат майдонда, балки моддий манфаат йўлида ҳам хизмат қилиши аниқ эди. Аньелли адашмади.\nИкки йил аввал Аллегрининг кетишига клуб спорт директори - Фабио Паратичи «қарашиб» юборган эди. 11 йиллик фаолиятига қарамай, энди унинг ўзига чиқиш эшиклари кўрсатиб юборилмоқда. Бундан кўриниб турибдики, «Макси»га қарши чиққан энг асосий куч энди клубда эмас. Катта эҳтимол билан мураббийнинг рўйхатида Роналду ҳам бор. Паратичи жамоа билан тузилган шартномани узайтиришдан бош тортди. Пирлони истеъфога чиқарди. Аллегрини таклиф этди ва ўзи ноҳақ бўлганини «қисман» тан олди. Энди, Роналдунинг клубни тарк этганини эълон қилиш қолди холос. Ўз вақтида италиялик мураббий португалияликни ўз жамоасида кўрмаган эди. Вазият ўзгармагани аниқ. Италия нашрларининг хабар қилишича, Аллегри Пауло Дибала билан янги шартнома имзолаш шарти билан «Юве»га қайтган. Бундан кўриниб турибдики, энди Роналду учун асосий таркиб эшиклари ёпиқ. Шунингдек, мутахассис шортлистида «Сассуоло» етакчиси Мануэл Локателли ва «Милан» етакчиси Жанлуижи Доннаруммалар мавжуд. Тўғри, Турин клуби улкан трансферларни амалга оширмайди, лекин Аллегри учун бу омил муҳим эмас. У биринчи навбатда ички чемпионатдаги мавқени тиклаб олиш учун курашга киради. Икки йилдан сўнг, шаклланган жамоа билан ЕЧЛ сари интилади.\n“Барса” футболчи танлади


Ҳар ўнтанинг бири ёхуд муддатидан эрта туғилганлар ҳаётининг илк кунлари - NamanganToday.uz\nҲар ўнтанинг бири ёхуд муддатидан эрта туғилганлар ҳаётининг илк кунлари\nNov 17, 2021 - 08:36\n17 ноябрь - Халқаро муддатидан эрта туғилган болалар куни\nБу сана кўпчиликка таниш бўлмаслиги мумкин. Маълумотларга кўра, муддатидан эрта туғилганлар куни 2011 йилда «Муддатидан эрта туғилган болаларни парвариш қилиш Европа фонди» (European Foundation for the Care of Newborn Infants, EFCNI), Африка мамлакатлар халқаро ёрдам фонди (Little Big Souls) ҳамда Австралиянинг муддатидан эрта туққан оналар Миллий фонди томонидан тасдиқланган.\nИлк бор «Муддатидан эрта туғилганлар куни» 2009 йилда нишонланган эди. Шу куни Австралия пойтахти майдонида университет профессорлари Арнольд Поллак ва Ангелика Бергер осмонга 500 та оқ пуфак учиришган – бу Вена шаҳрида бир йил давомида муддатидан эрта туғилган болалар сонига тенг эди.\n2012 йилда байрам кунлари биринчи марта «Пайпоқчалар чизиғи» ўтказилган. Уни мазмуни шундан иборатки, хоҳлаган одам ижтимоий тармоқларда «Мен ўнтадан бириман. Ўнтадан бири - бутун дунё бўйича муддатидан эрта туғилади» шиори остида пост қолдиради. Унда 10 жуфт кичик ўлчамдаги пайпоқча расми акс эттирилган. Ушбу пайпоқчалар муддатидан эрта туғилган бола символи ҳисобланади. Ушбу акция кўп мамлакатларда ҳар йили 17 ноябрда ўтказилади.\nБиз Наманган вилояти перинатал маркази акушер-гинекологи, тиббиёт фанлари номзоди Лола АБДУЛЛАЕВА билан суҳбат жараёнида муддатидан эрта туғруқ ҳолатларининг сабаби, бундай ҳолатда дунёга келган чақалоқларнинг яшаш имконияти даражаси ва ушбу мавзу билан боғлиқ саволларга жавоб олишга ҳаракат қилдик.\n- Лола Файзуллаевна, аввало, айтинг-чи, қанча муддатда, яъни неча ҳафталикда дунёга келган чақалоқлар муддатидан олдин туғилган ҳисобланади?\n- БССТ томонидан муддатидан эрта туғруқ деб, 22 ҳафтадан 37 ҳафтагача бўлган вақтда юз берган туғруқлар ва вазни 500 граммдан юқори бўлган чақалоқлар туғилиши билан изоҳланади. Туғилгандан кейин 4 та тирик туғилиш белгилари кузатилиши керак, булар - юрак уриши, мустақил нафас, киндик пульсацияси ва оёқ-қўлларнинг қимирлаши. Булар ичида энг асосий белги – чақалоқнинг юрак уриши. Агар тирик туғилиш қайд этилган бўлса, чақалоқ реанимацияга тўлиқ хажмда ўтказилади.\n- Муддатидан олдин туғилган чақалоқлар ҳаёти катта хавф остида бўлиши барчага яхши маълум. Бунда энг оғири қандай давр бўлади?\n- Туғруқдан кейин мослашув даври - энг оғир давр. Муддатдан эрта туғилган чақалоқлар ота-оналари учун туғруқдан кейин узоқ муддат чақалоқ ҳолати ноаниқ бўлиб туради. Бундай чақалоқларнинг анатомик жиҳатдан барча организм аъзолари тўғри шаклланган бўлади, лекин функционал жиҳатдан она организмидан ташқаридаги мослашув жараёни жуда қийин ўтади.\nТериси ўта юпқа ва тез шикастланувчан бўлиб, ўзининг ҳимоя вазифасини бажара олмайди, вирус ва бактериялардан ҳимоя қила олмайди. Тери ости қавати ўта кам ривожланган бўлиб, чақалоқлар ўта озғин кўринишда бўлади. Ўпкалар етилмаган, организмни кислород билан таъминлай олмайди. Юрак-қон томир системаси ўта нозик, турли зўриқишларга чидамсиз бўлади.\nШу билан бирга овқат ҳазм қилиш тизими ҳам ўта мўрт бўлгани учун энтерал озиқлантиришда қийинчиликлар туғилади. Марказий нерв тизими травмага ва гипоксияга ўта сезувчан бўлиб, қон ивиш хусусияти етилмаганлиги учун мияга қон қуюлиши кўп кузатилади ва бу оғир асоратларга олиб келади.\n35 ҳафтагача туғилган болаларда кўп рефлекслар бўлмайди, ҳаттоки сўриш ва ютиш рефлекслари. Муддатидан эрта туғилган чақалоқларда эрта мослашув даври қийин ўтади. Ушбу даврда бир зумда чақалоқ холати яхши ёки ёмон томонга ўзгариши мумкин. Ушбу ўзгаришлар энг зўр парвариш ва даволаш шароитида ҳам юзага келади.\n- Бундай болалар тўла соғайиб кетиши мумкинми, уларда қандай асоратлар сақланиб қолади?\n- Кўп нарса ҳомиладорлик муддати, туғилгандаги вазни, ҳолати ва касалликларга боғлиқ бўлади. Муддатидан эрта туғилган чақалоқларда кўпинча церебрал паралич, когнитив бузилишлар, кўриш ва эшитиш билан боғлиқ бузилишлар каби асоратлар кузатилади. Чақалоқ вазни қанчалик кам бўлса, ҳомиладорлик муддати қанча эрта бўлса, юқоридаги асоратлар шунчалик кўп учрайди.\nБиз муддатидан эрта туғруқ хавфида ҳомиладорликни ҳеч бўлмаса, бир неча кунга узайтиришга ҳаракат қиламиз. Бунда дори воситаларини қўллаш чақалоқни ташқи муҳитга тезроқ мослашишига ёрдам беради.\n- Муддатидан эрта туғруқлар сабаби нима, бу ҳолатнинг олдини олиш мумкинми?\n- Муддатидан эрта туғруқларга сабаблар кўп, шу жумладан, аниқ бўлмаган назорат ва башорат қилиб бўлмайдиган сабаблар ҳам бўлиши мумкин. Аксар ҳолларда чекиш, экстракорпорал уруғлантириш натижасидаги ҳомиладорлик, айниқса, кўп ҳомиладорлик - эгиз, уч эгиз ҳомиладорликда эрта туғилишга мойиллик бўлади. Шунингдек, туғруқдан кейин тезда яна ҳомиладор бўлган аёлда, онанинг ёши 17 ёшдан ёш ёки 35 ёшдан катта бўлса, аёл қандли диабет ва бошқа сурункали касалликлар билан оғриган бўлса ҳам муддатидан эрта туғруқ содир бўлиши эҳтимоли юқори. Преэклампсия - ҳомидадорлик асорати бўлиб, ҳомиладорликни 20-ҳафтасидан кейин ривожланиб, артериал қон босим 140/90 мм. су.дан юқори бўлиб, сийдикда оқсил пайдо бўлади. Ушбу ташхис қўйилиши билан врачлар ҳомиладорлик муддатидан қатъий назар, кесар кесиш йўли билан ҳомиладорлик тўхтатади. Шуни ҳам унутмаслик керакки, бўлажак онадаги стресс ҳам муддатидан эрта туғруқ хавфини кучайтиради.\n- Муддатидан эрта туғилган чақалоқларга қандай махсус тиббий ёрдам кўрсатилади?\n- Чақалоқ муддатидан эрта туғилса, унга махсус ёрдамнинг ҳар хил турлари кўрсатилиши мумкин. Масалан, ўпка сунъий вентиляциясидан тортиб, то турли хил иситгичлардан фойдаланишгача ва иссиқ шапкагача қўлланилади.\nМамлакатимизда ҳам кўп босқичлик чақалоқларга ёрдам кўрсатиш протоколи ва стандартлар ишлаб чиқилган, врач ва хамшираларни замонавий аппаратуралар билан ишлашга ўргатилган, босқичма-босқич муддатидан эрта туғилган чақалоқлар реанимацияси, даволаш ва реабилитация қилиш технологияларга ўргатилади.\nБунда асосий масъулият неонатал ҳамширалар зиммасига тушади. Уларнинг вазифаси - муддатидан эрта туғилган чақалоқларга она қорнидаги каби шароитни яратиш. Албатта, ушбу вазифани замонавий технологиялар ёрдамида бажаришади.\nНеонатал реанимация ҳам муддатидан эрта туғилган чақалоқларга мўлжалланган. Бироқ бундай реанимация жуда қиммат туради. Шундай бўлса-да, махсус тиббий марказларда, бўлимларда муддатидан эрта туғилган чақалоқга барча зарур ёрдамни кўрсатиш учун шароитлар яратилган. У ерда тажрибали мутахассислар: анестезиолог-реаниматологлар, неонатологлар, замонавий жиҳоз ва аппаратуралар, керакли дори-дармонлар захираси яратилган.\nМуддатидан эрта туғилган чақалоқлар учун инкубаторлар (ҳарорат қулайлигини ва намликни таъминлаб, ташқи қўзғатувчилардан ҳимоя қилади), ўпкалар сунъий вентиляцияси ўпкага сурфактант пуркаш билан (ўпкалар функционал имкониятини яхшилайди ва организмни кислород билан таъминлайди), парентерал озиқлантириш (озиқлантирувчи суюқликлар томир орқали юборилади), мослаштирилган сут аралашмаларни қўллаш, эрта кўкрак билан боқиш, она ва бола туғруқдан кейин эрта алоқаси, эрта бошланган реабилитацион чоралар - шу ва бошқа муолажалар яхши натижаларга ва ўлим кўрсаткичларининг кескин камайишига хизмат қилади.\n- Бу чақалоқларга уйга рухсат берилганидан кейин оналар нималарга кўпроқ эътибор беришлари керак?\n- Узоқ даволаш, парвариш ва реабилитациядан сўнг чақалоқ мустақил нафас олишни, эмишни, нормал ҳароратда бўлишни, тана вазни қўшилиши бошлангандагина, унга уйга жавоб берилади.\nМуддатидан эрта туғилган чақалоқни врач қабулига кўпроқ олиб боришга тўғри келади, яъни давони коррекция қилиш учун ва уйқу ҳамда озиқлантириш масаласида. Муддатидан эрта туғилган болаларга қўшимча текширувлар зарур: кўриш ва эшитиш бузилишининг коррекцияси, ретинопатия ва бошқа кўз касалликлари, ҳаракат-таянч, интеллектуал ва асаб-руҳий ривожланишининг мониторинги юритилиши керак. Умумий жадвалга асосан вакцинация қилиш зарур. Чунки бу болалар юқумли касалликларни оғирроқ ўтказади.\nТабиийки, муддатидан эрта туғилган болаларда кўп касалликларга иммунитет паст бўлади, сабаби онадан болага антителолар ўтишга улгурмаган.\n«Муддатдан эрта туғилган болаларни бир-бирига солиштириш керак эмас, сабаби иккита бир хил бола бўлмайди», дейди профессор Сергей Филатов. Шу маънода ҳаётининг биринчи кунлари ва ойларида ота-оналарга асосий маслаҳатчилар неонатолог ва педиатр бўлиши керак. Кейинчалик ва узоқ вақтга боланинг асосий бош врачи - онаси бўлади. Унинг сабри ва муҳаббатига қараб, бола соғлом ўсиши мумкин.\n- Мазмунли суҳбатингиз учун ташаккур. Касб байрами сизга ҳам муборак бўлсин!\nApr 25, 2021 91\nБепул санаторий-курорт йўлланмалари кимларга ва қай тартибда...


Рейтинг. Фарғона етакчи, Сирдарё эса сўнгги ўринда. Аҳолиси энг кўп вакцина олган вилоятлар - Bugun.uz\nРейтинг. Фарғона етакчи, Сирдарё эса сўнгги ўринда. Аҳолиси энг кўп вакцина олган вилоятлар\n18:00 | 12-08-2021 2 979\nБиринчи апрель куни Ўзбекистонда коронавирусга қарши эмлаш жараёнларига старт берилган, вакцинация жараёнларининг илк босқичи 65 ёшдан катта бўлганлар ва тиббиёт ходимларига қаратилган эди. Кейин бирин-кетинлик билан аҳолининг бошқа қатламлари — ўқитувчилар, журналист ва блогерлар жараёнга жалб қилинди. Бугун эса вакцинацияга қарши кўрсатмага эга бўлмаган ҳар қандай Ўзбекистон фуқароси коронавирусга қарши эмланиши мумкин ва айни дамда бу жараён жадаллик билан давом этмоқда. Бугунги кунгача қанча дозада эмлаш ишлари амалга оширилди, қайси вилоят вакцина олганлар кўрсаткичлари бўйича олд ўринларда? «Bugun.uz» сизга мана шу маълумотларни тақдим этади.\nСоғлиқни сақлаш вазирлиги тақдим этаётган маълумотларга қараганда, 1 апрелдан шу кунга қадар республикамизда эмлашлар сони 11 382 468 дозага етди. Шундан куни кеча 296 963 доза вакцина қабул қилинди.\nЭмланганлик кўрсаткичлари бўйича биринчи ўринда Фарғона вилояти турибди. Вилоятда бугунга қадар 1 292 563 доза вакцина «истеъмол қилинган». Биргина 11 августда 21 189 доза вакцина қилинган.\nИккинчи ўринда 1 288 376 доза билан Наманган вилояти турибди. Кеча вилоятда эмлашлар сони 18 714 дозага тенг бўлган.\nУчинчи ўрин — Андижон вилояти. Рейтинг пешқадамларига қайта назар ташлайдиган бўлсак, водий аҳолиси орасида вакцинацияга ишонч бошқа ҳудудларга нисбатан юқори эканини сезиш қийин эмас. Андижонда тўрт ойдан ошиқроқ муддат ичида эмлашлар сони 1 215 501 нафарга етган. 11 август кўрсаткичи — 23 594 доза.\nТўртинчи ўринни 1 150 859 доза вакцина билан сайқали рўйи замин — Самарқанд банд этмоқда. Кеча вилоятда 22 678 вакцина қўлланилган.\nБешинчи ўринни Қашқадарё вилояти банд этди. Салкам бир миллион, янаям аниқроқ қилиб айтганда, 934 623 доза вакцина 1 апрелдан шу кунга қадар қашқадарёликларга «ем бўлди». Кечаги куннинг ўзини алоҳида рейтинг қиладиган бўлсак, унда Қашқадарё 50 760 доза кўрсаткич билан биринчиликка эга чиққан бўлар эди.\nМана шундай позитив кайфиятда рейтингимизни давом эттирамиз. Олтинчи ўринда Тошкент вилояти. Вилоятдаги бугунги кунга қадар эмланишлар сони 902 405 га тенг. Куни кечаги эмланишлар сони эса14467 та.\nЕттинчи ўрин эгаси — Сурхондарё вилояти Тошкент вилоятидан атиги бир неча минг доза туфайли орқада қолди. Вилоятда бугунги кунгача 901637, биргина 11 августда 39171 доза вакцина қабул қилинган.\nКўпгина рейтингларда биринчи ўринни эгаллаб «ўрганиб қолган» Тошкент шаҳри бугун саккизинчи ўринда. Республиканинг энг кўп аҳоли яшайдиган бу маъмурий бирлигида 1 апрель санасидан шу кунга қадар атиги 607 623 доза вакцина қабул қилинган. Кечанинг натижаси — 17 024 доза.\nТўққизинчи ўринда Тошкент шаҳридан бир озгинага ортда қолган Бухоро вилояти 597 249 доза кўрсаткич билан. Бухороликлар куни кеча 14 401 доза вакцина қабул қилибди.\nБу гал ўнинчи ўрин рейтингимизни якунлаб бериш шарафидан бебаҳра. Сабаби Ўзбекистон 14 та маъмурий-ҳудудий бирликдан ташкил топган. Демак, ўнинчи ўрин — Хоразм вилояти. Вилоятда бугунгача 596 532 доза вакцина қабул қилинган. Шундан 18 207 донаси 11 август улушига тўғри келади.\nЎн биринчи ўрин — Қорақалпоғистон Республикаси. Автоном республикада бугунгача жами эмланишлар сони 562 379 тага тенг. 11 август ҳолати — 16 952 доза.\nЎн иккинчи ўрин — Жиззах вилояти. Вилоятлар кесимида кўрсаткичларнинг тенг ярмига қадар камайиб кетиши нимани англатиши мумкин? Вакцинацияга бўлган ишончсизликни ёки тарғибот ишларининг сустлигини? Ҳа-я, вилоят аҳолисининг сони ҳам бу ўринда ўз ролига эга. Жиззахда қўлланилган вакциналарнинг умумий сони 519 382 та.\nЎн учинчи ўрин — Навоий вилояти. Вилоятда 1 апрелдан шу кунга қадар эмлашлар сони 489 744 тага тенг. Кечаги кўрсаткич эса 12 638 доза.\nВа ниҳоят, сўнги ўн тўртинчи ўринга — Сирдарё вилоятига етиб келдик. Вилоятда 11 август ҳолатига кўра 323 595 доза вакцина қўлланилган.\nЮқоридагилар ҳақида бизга Соғлиқни сақлаш вазирлиги томонидан тақдим этилган ахборотларга асосланиб ёзмоқдамиз. Фикримизни хулосалайдиган бўлсак, юқоридаги ўринлар нисбий, яъни уларда фақат вакцина дозалари сони «гапирмоқда». Вилоят аҳолиси сони ва эмланганлар сони нисбатланганда реал вазият ва қайси вилоятда қанчалик самарали жараён кетаётганлиги янада ойдинлашади. Мисол учун, салкам 3 миллион аҳоли яшайдиган Тошкент шаҳри учун натижалар мақтангулик эмас, аҳоли сони анча кам Навоий вилояти учун бу натижа у қадар қониқарсиз эмас.\nБизда ҳозирча шулар. Вакциналанинг — саломат бўлинг. Яна рейтинглашгунча!


Ўзлик  Бош саҳифа\n«СУВ ХОТИН» — БАРАКА, БИРДАМЛИК ВА АҲИЛЛИК ИФОДАСИ\nҚишлоғимиздан Нурота тоғ тизмасидаги Лангарнинг уч чўққиси аниқ-тиниқ кўриниб туради. Эл Оқтов деб атайдиган ушбу тоғ чиндан ҳам гўзал. Осмонга оқ булут илган баланд тоғлардаги қояларни томоша қилсанг, кўзинг тиниқ тортади.\nНурота тоғ тизмаларининг этакларидаги юзлаб қишлоқлар аҳолиси баҳор келишини, чор-атроф гул-чечакларга бурканишини, қушларнинг чақ-чақ сайрашини интиқлик билан кутади. Айнан шу кезда ота-боболардан мерос қолган расм-русумлар ҳам ўтказилади.\nКатта энам ҳар баҳор ўтказадиган «Сув хотин» маросимини ҳали-ҳануз аниқ-тиниқ эслайман...\nЖума отам пичанхонадан ёғоч чўп олиб чиқади-да, уни ҳаш-паш дегунча «Қўриқчи одам» қиёфасига келтиради. Сўнг илдамлик билан санчқига эски-туски уст-бош, кўйлак-иштон, чопон ҳамда телпак кийдиради, белбоғ боғлайди. Қарабсизки, маросим ўтказиш учун «Сув хотин» тап-тайёр-да!\n— Қани, бўл дугона, маросимни шу ердан бошлаймиз! «Сув хотин»ни айт, — дея Манзил момога юзланади энам. Манзил момо эса:\n— Яхши билмайман-да! — дейди ийманиб.\n— Унда билганингча, ҳеч бўлмаса, тўрт қаторгинасини айт, — дея ҳоли-жонига қўйишмайди.\nМанзил момо «Сув хотин» қўшиғини бошлайди:\nСув хотин, сус,\nЁмғир ёғсин, сус.\nЎра тўлсин, сус,\nЖала қуйсин, сус!..\nҚўшиқни келган жойидан катта энам давом эттиради. Назаримда «Сув хотин, сувсиз хотин» ашуласи бувим ижросида бошқача жарангларди:\nСув хотин, султон хотин,\nКўланкаси майдон хотин.\nСув хотин, сувсиз хотин,\nКўйлаги гулдан хотин.\nЁмғир ёғсин, сув хотин,\nБуғдой пишсин, сув хотин.\nТўлиб-тошсин, сув хотин!..\n— Тузук, маромида айтдинг, — деб биз набираларига кўз қири билан қараб қўяди бобом. Эпчиллик билан «Сув хотин»нинг бошидан устма-уст уч челак сув қуйиб юборади. Кейин:\n— Бурама шох қўчқорни бердим! — дея қўшиб қўяди.\nБироз ўтгач, катта энам дугонаси Манзил момо билан «Сув хотин»ни олиб, қишлоқ оралаб кетади. Эртасига тонгда мен ва укаларимни онам уйғотарди.\n— Бўла қолинглар, илдамроқ, илдамроқ, бўлмасам, «Сув хотин» маросимига кеч қоламиз.\nЮвиниб, кийиниб, қишлоқ четидаги баланд адирга ошиқамиз. Қишлоқ келинлари ҳовлиларни ёғ тушса ялагудек қилиб супурмоқда. Субҳидамдаги майин экпин юз-кўзларни оҳиста сийпалаб ўтади. Биз билан олдинма-кейин Келачи аҳли пиёда, от-эшакда сайил ва байрам ўтказиладиган тепалик томон ошиқади. Айримлари оти, эшаги олдига, маросимга атаган тўқлиними, эчкиними ўнгариб олган. Куллик (ювош)-уловдан тушган қари-қартанглар тезроқ маросим бошлансайди, дея кута бошлайди. Ниҳоят, ҳамма бирдек кутган маросим бошланади. Дастлаб, катта энам «Сув хотин»ни танаси бақувват, ичи ковак, ёши икки асрдан ошган улкан ёнғоқ танасига боғлаб қўяди. Сўнг қўлини осмонга чўзиб: «Эй Тангрим! Ёмғир ёғсин! Дала-дашт яшнасин!», дейди-да, «Сув хотин» устига уч челак сув қуйиб юборади. Қолганлар ҳам катта энамнинг ишини такрорлашади.\nЁмғир ёғсин, сув хотин.\nЭкин ўссин, сув хотин,\nЛиқ-лиқ тўлсин, сув хотин...\nСекин-аста барча момом айтаётган қўшиққа жўр бўлади. Қишлоқ чоллари майсага тўшалган кўрпачаларга ёнбошлаб, гурунг қилишга тушиб кетган. Йигитлар карсони зардолидан, косаси тутдан ясалган дўмбирани чалишга тушган. Маросимга аталган улоқ, серка, қўзи-қўчқорлар сўйилиб, қозонга солинди. Таомлар тушликка яқин тайёр бўлади. Дастурхонлар пичак, кўк сомса, сумалак ва турли таомларга тўлиб кетади. Одамлар иштаҳа билан овқатланади, кийик ўти солиб дамланган хўшбўй чойдан бостириб-бостириб ичишади.\nУлкан ёнғоқ танасига боғланган «Сув хотин» устига сув қуйиб турилади, фақат ёмғир ёғса, бу иш тўхтатилади. Келачи қишлоғи аҳли кўклам иссиқ ва ёғингарчиликсиз келса, хавотирга туша бошлайди. Негаки, улар лалми ерлардаги экиндан ташвишланишади ва зудликда «Сув хотин» маросимини ўтказишга киришишади...\nКўкламнинг қадимий қўшиқлари! Назаримда, юракдан униб чиқиб, сўз гулбаргларига, тил марваридларига айланган қадим наволар. Жаҳондаги энг гўзал, энг оҳангдордай туюлади менга кўклам қўшиқлари. У улкан дарахт сингари илдизлари билан мозийга шу қадар чуқур кириб борганки, ҳаёт бўронларидан ларзага тушмай, йўқолиб кетмай, шу ёруғ кунларгача эсон-омон етиб келди. Қишлоғимиз аҳли бу сингари ўлмас, миллий қўшиқларни кўз қорачиғидай асраб келяпти.\nУлуғбек ЖУМАЕАВ тайёрлади\n11:01, 17.05.2019 ✔7\nБолалар кўчада ўйнаётиб бир қушни топиб олишди. Жонивор касалмиди ёки бошига бир кулфат тушганмиди — ҳарқалай ёнига яқинлашган шарпани сезса ҳам қочишга интилмади.\nФарзандингиз исмидан мамнунми?\n11:48, 05.04.2019 ✔97\nФарзанд Аллоҳ таолонинг энг буюк неъматларидан биридир. У дунёга келиши билан ҳамма бир нарсага шошади: нима исм қўйсак экан? Кимлардир ўғил бўлса, мана бу исмни, қиз бўлса, мана бунисини қўямиз дея олдиндан маслаҳатни пиширишади. Хўш, аслида фарзандга исм қўйишда биринчи галда нималарга эътибор бериш керак, бу масалада муқаддас манабаларда нима дейилган?\nОнанинг тийнати гўдак ҳаётида акс этади\n11:48, 05.04.2019 ✔87\nРивоят қилишларича, бир подшоҳ асирлардан бирини ўлимга ҳукм қилибди. Шунда асир: «Подшоҳим, мени ўлдиришдан фойда йўқ? Ундан кўра менинг ҳунарларимдан фойдаланганингиз маъқул эмасми?.. Дейлик, саройингиздаги отларни менинг қаршимдан бир-бир ўтказсангиз, улардаги фазилат ва камчиликларни бир-бир санаб бераман», дебди.\n✔ 7  11:01, 17.05.2019\n✔ 97  11:48, 05.04.2019\n✔ 87  11:48, 05.04.2019\n✔ 195  21:22, 13.02.2019\nБуюк қаҳрамон экранга чиқади\n«Жалолиддин Мангуберди» фильмида бош қаҳрамонни ким ўйнайди?\n✔ 423  09:36, 26.10.2018


“Мен рақиб ҳақида гапиришни ёқтирмайман” – Анчелотти - EFFECT.UZ\n“Реал” бош мураббийи Карло Анчелотти “Барселона” устидан қозонилган ғалаба (2:1) ҳақида фикр билдирди.\n“Класикода ғалаба қозонганимдан хурсандман, чунки бу энг муҳим ўйин эди. Мен рақиб ҳақида гапиришни ёқтирмайман, лекин улар ҳам яхши ўйин кўрсатишди.\nҲимояда ўзимизни яхши кўрсатишга муваффақ бўлдик. Жамоамизда кўплаб ижобий фазилатлар ва кўникмалар мавжуд ва биз бундан завқланишимиз керак.\nҒалаба бизни хурсанд қилди, чунки ўйин қийин бўлди.\n“Барселона” ҳисобни тенглаштиришидан қўрқмадим, сабаби ҳеч қачон ортиқча ташвишланмайман.\nБироқ ҳакам якуний ҳуштаги чалгунча бироз қўрқув бўлди”, – деди Анчелотти.\nTeglar:Barselona, Real, Анчелотти\nСульшернинг ишлари юрушмаябди. "МЮ" мураббийлигига асосий номзод маълум


қарори билан Камолиддин Фахрутдинович Талипов молия вазирлиги ҳузуридаги Суғурта бозорини ривожлантириш агентлигининг директори этиб тайинланди. Бу ҳақда Адлия вазирлигининг Ҳуқуқий ахборот ...\nЎзбекистон Республикаси Президентининг 2019 йил 17 сентябрдаги қарори билан Молия вазирининг ўринбосари лавозимига Эргашев Абдимухтор Эргашевич тайинланди.\nмолия вазирлигининг Давлат молиявий назорати департаменти ва унинг ҳудудий бошқармалари жорий йил I ярим йиллигида олиб борилган назорат тадбирлари ...\nГулнора Каримованинг пуллари давлат бюджетига тушдими? молия вазирлиги изоҳ берди\n1,2 млрд. АҚШ доллари ўтказилди деган хабар тарқалди. Ўзбекистон молия вазирлиги эса мазкур масалага ойдинлик киритди. «Давлат бюджетига ... бюджетига ундирилган маблағларнинг фуқаролар кесимидаги ҳисоби молия вазирлиги томонидан юритилмайди. Бунда ўтган йили ва жорий йилнинг ...\nМолия вазири ўринбосари тамаки бозорини тартибга солади\nқарори билан Дилшод Шухратович Султановга молия вазирлиги ҳузуридаги Алкоголь ва тамаки бозорини тартибга солиш инспекциясининг бошлиғи вазифасини бажариш ҳам юклатилди. Бу ҳақда Адлия ...\nШораҳметов Шоҳрух Шотурғунович Президент қарорига асосан Ўзбекистон Республикаси Молия вазирининг давлат бюджети масалалари бўйича ўринбосари лавозимига тайинланди.\nАйтишларича, Тимур Ишметов молия вазирининг биринчи ўринбосари этиб тайинланган.\nЎзбекистон делегацияси МДҲ иқтисодий кенгаши мажлисида иштирок этади\nЎзбекистон делегацияси МДҲ ташкилоти иқтисодий кенгашининг 81-мажлисида иштирок этади. Бу ҳақида Ташқи ишлар вазирлиги матбуот хизмати хабар бериб ўтган.\nРеспубликаси молия вазирлигининг 2019 йил 4 мартдаги буйруғи билан Ғазначилик бошлиғининг биринчи ўринбосари лавозимига Азамат Фозилов тайинланди. Бу ҳақда ... академияси магистратурасини тамомлаган. Мутахассислиги иқтисодчи. молия вазирлиги тизимидаги меҳнат фаолиятини 2000 йилда Самарқанд шаҳар ...\nқарори билан Абдурашид Абдураҳмонович Исроилов молия вазирлиги ҳузуридаги Қишлоқ хўжалигини давлат томонидан қўллаб-қувватлаш жамғармасини бошқариш департаментининг директори этиб тайинланди. Бу ...


11.02.2020\tЖаҳон Comments Off on Бағдодда ҳаммаёқ қор. Ироқ пойтахтида 12 йилдан сўнг қор ёғди (фотогалерея)\nБағдодликлар 11 февраль куни 12 йил деганда илк марта қор билан уйғонишди. Бугун, 11 февраль куни Ироқ пойтахтида ҳаво ҳарорати -2 даражагача пастлаган. Ироқнинг тоғли ҳудудларида қор ёғиши одатий ҳол, аммо Бағдодда табиатнинг бу ҳодисаси кам учрайди. Эрталабдан ижтимоий тармоқларда қорга бурканган Бағдод суратлари жойланди. AP маълумотига кўра, Бағдодда охирги марта …\n11.02.2020\tСиёсат Comments Off on 1 апрелдан Тошкентда уй олиш учун прописка талаб қилинмаслиги мумкин\nЎзбекистонда прописка тизимини ислоҳ қилиш режалаштирилмоқда. Бу ҳақда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм-маърифат ва рақамли иқтисодиётни ривожлантириш йили”да амалга оширишга оид давлат дастури лойиҳасида айтилган. Қайд этилишича, бу борадаги тегишли норматив-ҳуқуқий ҳужжатлар лойиҳаси 2020 йил 1 апрелга қадар ишлаб чиқилади. Ижро учун масъуллар – …\nФото: KUN.UZ Ўзбекистон Республикаси Бош прокуратурасида бўлиб ўтаётган йиғилишда лавозим тайинловлари амалга оширилди. Бу ҳақдаги маълумотларни Бош прокуратура ахборот хизмати Kun.uz’га тасдиқлади. Ўзбекистон Республикаси Президентининг Қашқадарё вилоятидаги халқ қабулхонаси мудири Абдуҳалим Холмаҳматов Бош прокурорнинг биринчи ўринбосари этиб тайинланган. Шуҳрат Узоқов Бош прокурор ўринбосари — Ўзбекистон Республикаси Ҳарбий прокурори этиб тайинланган. Шуҳрат Узоқов 2016 …\n11.02.2020\tЖаҳон Comments Off on «Биз айсбергнинг учини кўриб турибмиз». ЖССТ раҳбари коронавирус бўйича баёнот билан чиқди\nЖССТ бош директори келажакда коронавируснинг Хитойдан ташқарида тарқалиши тезлашиши мумкинлигини истисно этмади ва барча мамлакатлар раҳбарларини ўз ҳудудларида инфекция пайдо бўлишига тайёргарлик кўришга чақирди Фото: Aly Song/Reuters Янги 2019-nCoV коронавирусининг тарқалиши билан боғлиқ вазият мутахассислар ҳозирги кунда тахмин қилаётганидан жиддийроқ бўлиши мумкин. Бу ҳақда Жаҳон соғлиқни сақлаш ташкилоти (ЖССТ) бош …


Омон Матжон: Евтушенко Ўзбекистонга бегона эмасди\nЎзбекистон халқ шоири Омон Матжон рус шоири Евгений Евтушенко билан бўлган кўп йиллик дўстона муносабатлари ҳақида сўзлаб берди. 02.04.2017, Sputnik Ўзбекистон\n19:35 02.04.2017 (янгиланди: 19:44 02.04.2017)\n© Sputnik / Екатерина Чеснокова / Фотобанкка ўтишПоэт Евгений Евтушенко\nЎзбекистон халқ шоири Омон Матжон рус шоири Евгений Евтушенко билан бўлган кўп йиллик дўстона муносабатлари ҳақида сўзлаб берди.\nТОШКЕНТ, 2 апр — Sputnik. Кеча АҚШда буюк Евгений Евтушенко вафот этди. Ўзбекистон халқ шоири Омон Матжон Sputnik мухбири билан бўлган суҳбатда, Буюк рус шоирининг яқинларига ўз ҳамдардлигини билдирди.\nОмон Матжон айтишига қараганда, Евтушенко катта бир даврни қамраб олган гений бўлган. У ўз ортида жаҳон маданияти хазинасида кўплаб шеърлар, бадиий асарлар, фильмлар қолдирди.\n“Биз у билан кўп йилллар давомида дўст бўлганмиз. Мен Переделкинода унинг уйида, у Тошкентга меникига меҳмонга бир неча марта келган. У менинг дўстим эди ҳам шоир сифатида менга улкан таъсир кўрсатди”, — деб эслайди шоир.\nОмон Матжоннинг кўплаб шеърлари рус тилига таржима қилинган. Ўз навбатида у ҳам дўстининг шеърларини ўзбек тилига таржима қилган. Масалан, Евтушенконинг “Сантъягодаги кабутар” шеърий ҳикояси.\n© Фото из личного архива Амана МатчанаЕвгений Евтушенко Ўзбекистонда\nЕвгений Евтушенко Ўзбекистонда\n© Фото из личного архива Амана Матчана\n“Евтушенко менга кўп маротаба Ўзбекистон қадимий шаҳарлари Бухоро, Самарқанд ва Хивани томоша қилмоқчи эканлигини, олим Мирзо Улуғбек ва унинг Самарқанддаги расадхонаси уни жуда қизиқтиришини айтарди. Бир кун биз қадимий ўзбек шаҳарари бўйлаб саёҳатга чиқдик. Кўплаб қизиқ жойларни томоша қилдик. Ижодкор сифатида унга ушбу жойлар ўта қизиқ эди”, — дейди Омон Матжон.\n© Фото из личного архива Амана МатчанаШоир Евгений Евтушенко Ўзбекистонда\nШоир Евгений Евтушенко Ўзбекистонда\nЕвтушенко ҳар бир маълумотни катта иштиёқ билан қабул қилиб оларди. У билан бирга бўлган биз ўзбек шоирлари эса ундан кўп нарса ўргандик. Баъзида ҳатто унга тақлид қилмоқчи ҳам бўлардик, дейди шоир.\n- Евтушенконинг вафоти ҳақида эшитганимда, у совға қилган уч томлик асарлар тўпламини токчадан олиб, буюк шоир ёзиб қолдирган хотира сўзларини қайта ўқиб чиқдим, дейди Омон Матжон, — "Настоящему поэту и моему другу Аману Матчану от Евгения Евтушенко".


7 йил аввал 1054 siyrat.uz\nПайғамбар алайҳиссалом бани Мусталиқ арабларидан закот олиш учун Валид ибн Уқба ибн Аби Муайтни юбордилар. Мусталиқ араблари Валид келаётганини эшитиб, унинг истиқболига қуролли одамларни чиқаришди ва бирваракайига закотга бериладиган туяларни ҳам олиб боришди. Жоҳилият даврида Валид билан бу қабила ўртасида адоват бор эди. Шу боис Валид қуролли одамларни кўргач, Мусталиқ араблари урушгани ясов тортиб келишаётган экан, деган ўйда дарров изига қайтди-да, Пайғамбар алайҳиссаломга: «Улар муртад бўлиб кетишибди, закот беришдан бош тортишди», деди.\nРасулуллоҳ вазиятни билиб келиш учун Холид ибн Валид бошчилигида қўшин жўнатдилар. Холид қўшиндан илгарилаб, яширинча Мусталиққа келди ва бомдод намозига азон айтилаётганини эшитиб, астагина изига қайтди. Пайғамбар алайҳиссаломга бани Мусталиқ арабларининг муртад бўлиб кетмаганини маълум қилди. Расулуллоҳ закот олишга Валиддан бошқа одамни жўнатдилар. Валид ҳақида Қуръони Каримдаги Ҳужурот сурасининг 6-ояти нозил бўлди: «Эй мўминлар, агар бир фосиқ кимса бирон хабар етказса, сизлар билмасдан бирор халқни ранжитиб қўймаслик учун суриштириб кўринглар. Акс ҳолда, қилмишингиз учун пушаймон бўлиб қоласизлар».


Жамият 20:16 / 20.02.2019 7653\n1 февраль куни Андижон вилояти, Андижон тумани, Полосон МФЙ, Қўрғонча кўчасида яшовчи Ҳасановлар хонадонида улғаяётган Саидолимхоннинг юрак операцияси учун хайрия мақоласини эълон қилган эдик.\nБолакай туғма юрак етишмовчилиги(порок сердца) билан дунёга келган. “Ўғлимиз тўрт ойлик бўлгунича касал эканлигини билмаганмиз. Оғриб қолганидан сўнг Андижон шаҳридаги Фурқат касалхонасига олиб бордик. Ўша ерда Саидолимхонни текширишиб, юраги порог эканлиги ва даволай олмасликларини айтишган. Шунда Тошкентга педиатрия марказида даволандик. Мазкур муассасага ҳар уч ойда кўрикдан ўтгани боришимиз керак бўлди. Уч ёшга тўлганида эса у ердагилар ҳам “боланинг касали мураккаб экан” дейишиб, Воҳидов номидаги республика хирургик марказига йўналтиришди. У ерда ҳам уч бора кўрикдан ўтдик. Боламни икки босқичда жарроҳлик операцияси қилиш зарур экан. Биринчиси ўпкадаги клапанни очиш, иккинчиси юрак операцияси.\nБироқ операция ўтиши учун 50 миллион сўм маблағ зарур. Бизда эса бунинг имконияти йўқ. Ўзим ҳеч қаерда ишламайман. Эрим мавсумий ишчи. Турли идоралардан кўмак сўраб бордик, ҳеч натижа бўлмаяпти. Гулдек боламизнинг кундан-кунга сўлиб бораётганидан эзилиб кетяпмиз. Ҳансирайди, қўққисдан кўкариб қолади. Бир ойда 1 миллионлик турли дори-дармон билан яшаб турибди. Бор умидимиз эҳсонли кишилардан. Кўзимизни оқу-қораси бўлган Саидолимхоннинг яшаб кетишига ёрдам беринглар”, деган эди унинг онаси Нозигул Хасанова.\nХайрия акцияси ўз самарасини бериб, кўнгли тоза, эҳсонга қодир кишилар томонидан болакайнинг биринчи жарроҳлик операцияси учун 50 миллион сўмдан зиёд маблағ йиғилди.\nАйни пайтда 4 ёшли бемор болакай Саидолимхон Тошкентда текширувлардан ўтмоқда. Унинг онаси, маблағнинг йиғилишига ўз ҳиссасини қўшган барча савоб умидидаги инсонларга ўз миннатдорчилигини қуйидагича билдирди: “Жуда кўп инсонлар ёрдам беришди. Жигарбандимнинг операцияси учун пластик картага пул жўнатган, нақд пул кўринишида кўмак берган кишиларга оиламиз номидан самимий раҳматимни айтмоқчиман. Ҳозиргача 51 миллион сўмдан зиёд маблағ йиғилди. Яна қўнғироқ қилиб, ҳол-аҳволимизни сўраган, кўнглимизни кўтарган бағрикенг инсонларга ҳам чексиз ташаккурларимиз бор”.\nKUN.UZ таҳририяти хайрия акциясида иштирок этган барча эзгу ниятли, савоб умидидаги инсонларга ўз миннатдорчилигини билдиради.


Илм ўрганишга интилиш ҳар бир мўъмин-мусулмон зиммасидаги буюк фарздир.\nМуовия ибн Абу Сўфён разияллоҳу анҳу ривоят қилинади: Расулуллоҳ саллолоҳу алайҳи вассаллам дедилар: “Аллоҳ кимга яхшиликни ирода этса, уни дин ишларида фақиҳ қилиб қўяди” деганларини эшитдим, дедилар.\nРасулуллоҳ соллаллоҳу алайҳи ва саллам илм ҳақида яна бундай мажозий ўхшатиш сўз гапирганлар: “Иймон ялонғоч бир нарса бўлса, унинг либоси тақво, зийнати ҳаё, меваси илмдир”.\nЛуқмони хаким ўғлига бундай насиҳат қилган экан: “Эй ўғлим, олимлар билан ўтир, улар орасига кир, чунки Аллоҳ ерни осмон суви билан тирилтиргани каби қалбларни ҳам илму ҳикмат нури билан тирилтиради”.\nРасулуллоҳ соллаллоҳу алайҳи ва саллам шундай марҳамат қилдилар: “Дарҳақиқат, Аллоҳ, Унинг малоикалари осмон ва ер аҳллари, ҳатто инидаги чумоли ва денгиздаги балиқлар ҳам одамларга яхшилик ўргатувчи олимларга мағфират сўраб дуо қилишади”. (Имом Термизий ривоят қилган).\nАллоҳ таоло барчамизни манъфатли илм олишни, илм туфайли Ўзини жамолини кўришни насиб қилсин!\nДругие материалы в этой категории: « Буни қила оласиз\tНишонга урилган гаплар: “Кўп ақлга эга бўлишинг етарли эмас, муҳими ўша ақлни ўз ўрнида ишлата билишингдир” »


AnTuTu июль рейтингида ТОП-учталикка кирган Redmi флагмани махсус версияда чиқяпти! - Terabayt.Uz\n«Хитойча Apple» арзончи брендининг бултурги флагмани – Redmi Note 8 Pro ҳозиргача оммабоп ва харидоргир. Сабаби эса унинг кучли эканлигидадир – AnTuTu бенчмаркининг ўтган ойдаги энг қудратли ҳамёнбоп смартфонлар глобал рўйхатида у учинчи бўлиб турибди!\nЎҚИНГ: Xiaomi бултурги иккита смартфонига барқарор MIUI 12 прошивкасини тарқатяпти\nXiaomi кутилмаганда ушбу моделининг янги версиясини тақдим этишини эълон қилди. Компаниянинг Twitter’даги расмий тизерига қараганда, уни Redmi Note 8 Pro Special Edition деб номлашади.\nПостдаги сўзларга қараганда, кутилаётган смартфон стандарт моделдан ранги (зарғалдоқ ёки қизил) билан фарқланади. Ким билади, яна тезкор ва доимий хотира ҳажми ҳам каттароқ бўлар.\nЭслатиб ўтамиз, мазкур компания эртага – 11 августида ўзининг Xiaomi Mi 10 Extreme Commemorative Edition флагманини намойиш қилади. Бу – шу пайтгача турли хабарларда Xiaomi Mi 10 Pro Plus ёки Xiaomi Mi 10s номлари билан атаб келинаётган, кодли номи эса Mi 10 Pro Super Cup бўлган юбилей смартфонидир. Бундан ташқари, унинг арзончи бренди ҳам...\nЎҚИНГ: РАСМАН: 11 августда Redmi энг зўр флагманини тақдим этади!\n#Redmi #Xiaomi #андроид смартфон #Xiaomi Redmi Note 8 Pro


Бугун Ўзбекистон U23 термаси тақдири ҳал бўлади\n08:26 / 20.05.2015\nБугун Бахтиёр Ашурматов бошчилигидаги Ўзбекистон U23 терма жамоаси тақдири ҳал бўлади.\nХабарингиз бор, олимпиячиларимиз ўз гуруҳларида иккинчи ўринни эгаллаб, келаси йили Қатарда бўладиган Осиё чемпионати йўлланмасига тўғридан-тўғри йўлланмага эгалик қилиша олмаганди. Эндиликда Ашурматов шогирдлари бугун бўлиб ўтадиган "В" гуруҳининг сўнгги ўйинлари натижасини пойлашга мажбурлар.\nБугун ушбу гуруҳда Иордания - Кувайт ва Покистон - Қирғизистон термалари ўзаро куч синашиб, гуруҳ ўйинларига якун ясаб беришади. Иордания иккита ўйинда иккита ғалабага эришиб, ОЧ йўлланмасини ўзи учун ижобий ҳал қилиб бўлди. Кувайт эса биринчи турда Қирғизистон билан дуранг ўйнаб, иккинчи турда Покистонни 2:0 ҳисобида мағлуб этган.\nҚисқа қилиб тушунтирадиган бўлсак, биз Осиё Чемпионатига йўлланма олишимиз учун бугун Иордания Кувайтни енгиши керак ёки дуранг ўйнаши лозим. Акс ҳолда, Ўзбекистон U23 термаси гуруҳда қолиб кетади.\nЭслатиб ўтамиз, ўтган йилги мавсум якунларига бағишланган тадбирда ЎФФ президенти Мираброр Усмонов агар Рио-2016 Олимпиадаси йўлланмаси ижобий ҳал қилинмаса, Ўзбекистон U23 термаси бош мураббийи, ТЖМ директори Асқар Толибжонов ва ТЖМ Техник директори Рустам Акрамовлар ўз лавозимидан четлатилиши ҳақида айтиб ўтганди.


24 сентябр 2020, Тошкент вақти: 16:32\n44 ёшли журналист Бобомурод Абдуллаев бир қатор мустақил нашрлар¸ хусусан "Фарғона” ахборот агентлиги билан ҳамкорлик қилган¸ шунингдек спорт шарҳловчиси сифатида ҳам танилган.\nТошкентдаги "SIMAY KOM" адвокатлик ширкати раҳбари Сергей Майоров МХХнинг собиқ Гвардейская кўчасидаги тергов изоляторида журналист Бобомурод Абдуллаев билан терговчи иштирокида бир соатча суҳбатлашганини Озодликка маълум қилди.\nМайоров сўзларига кўра, суҳбат чоғида Абдуллаев "Усмон Ҳақназар" тахаллуси остида Ўзбекистондаги аввалги режимга қарши мақолалар ёзганини тасдиқлаган ва ўзини "қисман айбдор" деб ҳисоблашини айтган.\n- У айбини қисман тан олишини менга тушунтирди. Бобомурод ўзининг мақоласи ёки мақолаларида эски режимни фақат куч билан ағдариш мумкинлиги ҳақида ёзгани ва ўзи ҳам олдинги режим ағдарилиши тарафдори бўлганини очиқ эътироф этди. Лекин, менинг фикримча, Абдуллаевнинг айбини қисман тан олиши унга қўйилаётган 159-модда, 4-банд бўйича жиноят содир этганини англатмайди. У ўз хатти-ҳаракатини нотўғри талқин этаётган бўлиши мумкин. Менинг ишонишимча, у ўзига қўйилаётган айб бўйича жиноят содир этмаган. Бундан ташқари, Бобомурод Ўзбекистоннинг ҳозирги раҳбарига нисбатан қараши ижобий экани ва бу ҳақда ўз мақолаларида ёзганини ва ҳозир ҳам шундай фикрда эканини айтди, - дейди Майоров.\n- Кўриниши яхши, сочлари қирилган, соқоли олинган, усти тоза. Овқат ва шароитлардан шикоят қилмади. У мен билан суҳбатда оиласи ҳақида кўп сўради. Мени ўзим унда қийноқ ёки рухий босим белгиларини кўрмадим, - дейди Майоров.\nАдвокат Сергей Майоров ўз мижозига 35дан ортиқ халқаро ташкилот унинг ҳимояси учун курашаётгани ва ҳукуматни уни зудлик билан озод қилишга чақираётганини маълум қилган.\n- Руҳий дастак жиҳатдан бу учрашув фойдали бўлди, деб ҳисоблайман. Чунки, Бобомурод 35дан ортиқ халқаро ташкилоти унинг ҳимоясига оёққа турганини мендан эшитди. Бундан ташқари оиласини аҳволи ҳақида ҳам мендан маълумот олди, - дейди Майоров.


Дубайдан гапирамиз… Ўзбекистонлик мигрантлар учун Амирликларда қандай муаммолар бор? – mulkdor.com\nДубайдан гапирамиз… Ўзбекистонлик мигрантлар учун Амирликларда қандай муаммолар бор?\nApril 27 2018, 04:04 ИқтисодМақолалар\nМуаллиф: Беҳзод Қодиров\nЎзбекистонда микрогэслар қурилмайдиган бўлди\n“Ўзбекгидроэнерго” АЖ Жиззах вилоятидаги Зомин сув омборидан чиқадиган каналда қуввати 200 кВт. бўлган микроГЭС қурилиши бўйича пилот лойиҳасини амалга оширди. Ушбу лойиҳа ...\nИқтисодAugust 20 2019, 11:08


Халқаро молия тизимида Ўзбекистон бир поғона юқорига кўтарилди - 03.02.2019, Sputnik Ўзбекистон\nДавлатнинг тўлов қобилияти бўйича Ўзбекистон Туркия, Бразилия ва Вьетнам каби илдам ривожланиб бораётган давлатлар жойлашган 5 гуруҳдан ўрин олди. 03.02.2019, Sputnik Ўзбекистон\nДавлатнинг тўлов қобилияти бўйича Ўзбекистон Туркия, Бразилия ва Вьетнам каби илдам ривожланиб бораётган давлатлар жойлашган 5 гуруҳдан ўрин олди.\nТОШКЕНТ, 3 фев – Sputnik. Ўзбекистон ўзининг молиявий кўрсатгичлари бўйича халқаро тўлов тизимида бешинчи категорияга ўтди, деб хабар қилмоқда Молия вазирлиги.\nИқтисодий ҳамкорлик ва ривожланиш ташкилоти (OECD) томонидан ҳар йили янгиланандиган рейтинги 200 дан ортиқ давлатларнинг бир неча молиявий кўрсатгичларини таҳлил қилиш асосида тузилади. Рейтингда биринчи гуруҳ – бу энг юқори тўлов қобилиятига эгабўлган давлатлар, еттинчи гуруҳ эса – энг паст.\nМДҲ давлатлари орасида аксарият давлатлар 6 ва 7 гуруҳларда жойлашган. Фақат Россия – 4 гуруҳ, Озарбайжон, Қозоғистон ва Ўзбекистон – 5 гуруҳда. Ушбу гуруҳда шунингдек Туркия, Бразилия ва Вьетнам каби илдам ривожланиб бораётган давлатлар ҳам жой олган.\nХабарда айтилишига кўра, Ўзбекистон бир неча йиллар давомида 6 гуруҳдан чиқаришни сўраб мурожаат қилган, лекин фақат ўтган йилги кўрсатгичлар асоасида бунга имкон пайдо бўлган.


Фоторепортаж: Қуръонни кўзойнаксиз ўқийдиган 100 ёшли уруш қатнашчиси ва «УАЗ»да урушга отланган» Бойқувват бобо ҳақида\n08:30 / 10.05.2020\nСамарқанд вилоятининг Нуробод туманида 2 нафар уруш қатнашчиси Раҳмон ота ва Бойқувват бобо бу йил 100 ёшни қарши олди.\nСазаган тумани Эгрийўл қишлоғида истиқомат қилаётган Раҳмон ота Абилов Қуръони карим оятларини кўзойнаксиз ўқиши ҳақида сўзлаб берди. Тим қишлоғидаги Бойқувват бобо эса ҳарбийларга «УАЗ-469»да саёҳат қилиш истаги борлигини билдирди. Уни урушга уйидан мана шундай техникада олиб кетишган экан.\nҚишлоқда 9-умумтаълим мактабини ташкил этиб, бу ерда болаларни 4 синфгача ўқитишни бошлаган. Отахондан узоқ умр кўриш сири сўралганда: «Амали тўғри ва адолатли инсонларга ўлим йўқ экан», дея жавоб қайтарди.\nУруш фахрийси 40 йил аввал турмуш ўртоғини йўқотган экан. Фарзандларининг қистовларига қарамасдан, «оиламни нотинч қилмай», деб бошқа турмуш қилмаган. Суҳбат чоғида Раҳмон ота ҳарбий хизматчиларга Маҳтумқули шеърларидан ўқиб берди.\nҲарбий хизматчилар шу куни иккинчи уруш қатнашчиси Бойқувват бобо Садиновни «УАЗ» техникасида Ўзбекистондаги энг катта полигон – «Каттақўрғон» дала ўқув майдони бўйлаб, саёҳатга олиб чиқди.\nҲарбий журналист Ғайрат Мадраҳимов.\n08:33 / 25.06.2020\nЕвропани озод қилишда жасорат кўрсатган ўзбек қаҳрамонлари: катта лейтенант Бобоев ва партизан Тошниёзов ҳақида\nМиллион дона пальто, миллион тонна картошка ва Ҳитлер ишлатган телефон — СССР Германиядан қандай товон ундирган?